
Seimo Peticijų komisijos 2013 metais nagrinėti kreipimaisi, peticijos ir dėl jų priimti sprendimai

	Eil. Nr.
	Pareiškėjo vardas, pavardė
	Kreipimosi pavadinimas

ir jame pateikti pasiūlymai
	Komisijos sprendimai
	Seimo sprendimas

	1. 
	Antanas Algimantas Miškinis
	  „Dėl Lietuvos Respublikos administracinių ginčų komisijų įstatymo papildymo“.
Pareiškėjas siūlo „sekantį Administracinių ginčų komisijų įstatymo papildymą (kursyvu- *):

3 straipsnis. Savivaldybės visuomeninės administracinių ginčų komisijos sudarymas

1. Savivaldybės visuomeninė administracinių ginčų komisija sudaroma 4 metams savivaldybės tarybos sprendimu tarybos kadencijos laikotarpiui iš 5 narių, iš kurių pirmininkas ir sekretorius turi turėti aukštąjį teisinį išsilavinimą. Komisijos narių kandidatūras, iš jų komisijos pirmininko ir pirmininko pavaduotojo kandidatūras, savivaldybės tarybai teikia savivaldybės meras.

*2. Savivaldybės visuomeninės administracinių ginčų komisijos nariais jų sutikimu gali būti valstybės tarnautojai, taip pat šio statuso neturintys asmenys.

3.Savivaldybės visuomeninės administracinių ginčų, komisijos pirmininkas, pirmininko

pavaduotojas ir nariai turi teisę atsistatydinti. Savivaldybės meras motyvuotu teikimu gali siūlyti savivaldybės tarybai atleisti savivaldybės visuomeninės administracinių ginčų komisijos pirmininką, pirmininko pavaduotoją ar narį prieš laiką ir vietoj jų teikti naujas kandidatūras likusios savivaldybės tarybos kadencijos laikotarpiui.

6 straipsnis. Savivaldybės visuomeninės administracinių ginčų komisijos darbo tvarka

1. Savivaldybės visuomeninės administracinių ginčų komisijos posėdžiai vyksta iš anksto

nustatytomis savaitės dienomis.

2. Savivaldybės visuomeninę administracinių ginčų komisiją techniškai aptarnauja savivaldybės administracija.* Komisijos technines funkcijas (skundų registravimas, raštvedyba, susirašinėjimas ir kt.) atlieka savivaldybės administracijos viršininko paskirtas valstybės tarnautojas. Jis kartu yra ir atsakingasis komisijos sekretorius.

*3. Valstybės tarnautojams už darbą komisijoje nemokama, o kitiems komisijos nariams

atlyginama Vyriausybės nustatyta tvarka.

3. *4. Už savo darbą savivaldybės visuomeninė administracinių ginčų komisija kartą per metus atsiskaito savivaldybės tarybai, taip pat yra atsakinga savivaldybės merui.“


	Komisija 2013-01-16 priėmė sprendimą pripažinti kreipimąsi peticija ir priimti ją nagrinėti. 
Komisija 2013-04-10 priėmė sprendimą atmesti peticijoje pateiktus pasiūlymus. 

Komisija nusprendė atmesti peticijoje pateiktą pasiūlymą Lietuvos Respublikos administracinių ginčų komisijų įstatymo (toliau – AGKĮ) 3 straipsnį papildyti 2 dalimi, kurioje butų numatyta, kad savivaldybės visuomeninės administracinių ginčų komisijos (toliau – komisija) nariais jų sutikimu gali būti valstybės tarnautojai, taip pat šio statuso neturintys asmenys, todėl, kad pareiškėjo siūloma nuostata yra perteklinė.

Peticijoje pateiktas pasiūlymas AGKĮ 6 straipsnio 2 dalį papildyti nuostata, numatančia, kad komisijos technines funkcijas (skundų registravimą, raštvedybą, susirašinėjimą ir kt.) atlieka savivaldybės administracijos viršininko paskirti valstybės tarnautojai, buvo atmestas dėl šių motyvų:

1) atsižvelgiant į Vietos savivaldos įstatymo nuostatas, šiuo atveju turėtų būti kalbama ne apie savivaldybės administracijos viršininką, o apie savivaldybės administracijos direktorių;

2) įvertinus tai, kad pagal siūlomą nuostatą savivaldybės administracijos direktoriaus paskirtas valstybės tarnautojas būtų kartu ir atsakinguoju komisijos sekretoriumi, toks pasiūlymas prieštarauja AGKĮ 3 straipsnio 1 daliai, pagal kurią, komisijos narių kandidatūras (ir komisijos atsakingojo sekretoriaus) savivaldybės tarybai teikia savivaldybės meras, o Komisijos personalinę sudėtį tvirtina savivaldybės taryba;

3) peticijoje nėra pateikti argumentai, pagrindžiantys siūlomos nuostatos įtvirtinimo įstatyme būtinumą.

Peticijoje pateiktas pasiūlymas AGKĮ 6 straipsnį papildyti nauja 3 dalimi, pagal kurią valstybės tarnautojams už darbą komisijoje būtų nemokama, o kitiems komisijos nariams atlyginama Vyriausybės nustatyta tvarka, buvo atmestas todėl, kad AGKĮ 3 straipsnyje yra nustatyta, jog komisijos yra visuomeninės, todėl už darbą jose neatlyginama. Atsižvelgus į tai, siūloma nuostata prieštarautų šiuo metu AGKĮ numatytam komisijų statusui.

Komisija taip pat nusprendė pasiūlyti pareiškėjui kreiptis į Vyriausybės atstovą Vilniaus apskrityje.


	Seimas 2013-04-18 priėmė Seimo protokolinį nutarimą atmesti peticijoje pateiktus pasiūlymus.

Šis Seimo sprendimas yra galutinis ir neskundžiamas.  

	2. 
	Regvita Jagelavičienė ir Vilija Budrevičiūtė
	„Dėl butų privatizavimo lengvatinėmis sąlygomis“.
Pareiškėjos prašo priimti Lietuvos Respublikos valstybės paramos būstui įsigyti ar išsinuomoti ir daugiabučiams namams atnaujinti (modernizuoti) įstatymo pataisas, kad galėtų šiuo įstatymu pasinaudoti“ ir „galėtų 100 % privatizuoti butus lengvatinėmis sąlygomis“,
	Komisija 2013-03-13 priėmė sprendimą kreipimąsi pripažinti peticija ir priimti ją nagrinėti.
Komisija 2013-04-24 Komisija priėmė sprendimą tenkinti peticijoje pateiktą pasiūlymą.

Komisija tokį sprendimą priėmė, atsižvelgusi į Lietuvos Respublikos socialinės apsaugos ir darbo ministerijos pateiktą nuomonę, į Europos socialinės chartijos (pataisytos) pasiūlymą mažinti priverstinių iškeldinimų skaičių, taip pat manydama, kad būtina sudaryti sąlygas savivaldybės (valstybės) gyvenamąsias patalpas privatizuoti nuomininkams, kuriems gyvenamosios patalpos buvo išnuomotos pagal Gyventojų apsirūpinimo gyvenamosiomis patalpomis įstatymą (gyvenamosios patalpos išnuomotos iki 2002 m. gruodžio 31 d.) ir kurie nepertraukiamai gyvena tose pačiose nuomojamose gyvenamosiose patalpose 10 ir daugiau metų, kadangi šie žmonės per daugelį nuomos metų investavo į tuos butus daug lėšų ir darbo. 
Komisija, atsižvelgusi į tai, kad Lietuvos Respublikos socialinės apsaugos ir darbo ministerija yra parengusi Lietuvos Respublikos gyventojų apsirūpinimo gyvenamosiomis patalpomis įstatymo pakeitimo įstatymo projektą, kuriuo siekiama sudaryti sąlygas savivaldybės (valstybės) gyvenamąsias patalpas privatizuoti nuomininkams, kuriems gyvenamosios patalpos buvo išnuomotos pagal Gyventojų apsirūpinimo gyvenamosiomis patalpomis įstatymą (gyvenamosios patalpos išnuomotos iki 2002 m. gruodžio 31 d.) ir kurie nepertraukiamai gyvena tose pačiose nuomojamose gyvenamosiose patalpose 10 ir daugiau metų, taip pat nusprendė pasiūlyti Lietuvos Respublikos socialinės apsaugos ir darbo ministerijai parinkti savivaldybes ir susitarti su jomis dėl bandomųjų projektų parengimo, kuriuose įvertinti galimai privatizuotinų butų kainą, atsižvelgiant į buto kainą pakeitusias nuomininko investicijas.  

	Seimas 2013-05-07 priėmė Seimo protokolinį nutarimą tenkinti peticijoje pateiktą pasiūlymą.

	3.
	Tomas Lapinskas
	„Dėl Lietuvos Respublikos bausmių vykdymo kodekso 157 straipsnio 1 ir 2 dalies pakeitimo“.

Pareiškėjas siūlo „iš Bausmių vykdymo kodekso 157 straipsnio 1 dalies išbraukti žodžius „ir kitos reikšmingos aplinkybės“ arba šios frazės gale būtų paaiškinta konkrečiai, kokios tos kitos reikšmingos aplinkybės“.
Taip pat siūloma „to paties straipsnio antros dalies žodžius pakeisti iš „gali būti“ į „privalo būti“.
	Komisija 2013-01-16 priėmė sprendimą peticijoje pateiktą pasiūlymą iš Bausmių vykdymo kodekso (toliau –BVK) 157 straipsnio 1 dalies išbraukti žodžius „ir kitos reikšmingos aplinkybės“ arba šios frazės gale būtų paaiškinta konkrečiai, kokios tos kitos reikšmingos aplinkybės“ pripažinti peticija ir priimti ją nagrinėti.

        Komisija, vadovaudamasi Peticijų įstatymo 3 straipsnio 2 dalimi, taip pat nusprendė  peticijoje pateiktą pasiūlymą „BVK 157 straipsnio 2 dalies žodžius „gali būti“ pakeisti į „privalo būti“ nepripažinti peticija, kadangi siūlymas gali prieštarauti Lietuvos Respublikos Konstitucijai: jos 109 straipsnis nustato, kad „teisėjas ir teismai, vykdydami teisingumą, yra nepriklausomi“, o 114 straipsnis – „valstybinės valdžios ir valdymo institucijų, Seimo narių ir kitų pareigūnų, politinių partijų, politinių ir visuomeninių organizacijų ar piliečių kišimasis į teisėjo ar teismo veiklą draudžiamas ir užtraukia įstatymo numatytą atsakomybę“.


	Seimas 2013-04-09 priėmė Seimo protokolinį nutarimą atmesti Tomo Lapinsko, Romualdo Mažylio, Tomo Niauronio, Mariaus Rastausko, Dariaus Šilinsko, Mindaugo Urbonavičiaus ir Gintaro Korotkovo peticijoje pateiktą pasiūlymą.

Šis Seimo sprendimas yra galutinis ir neskundžiamas.  

	4.
	Tomas Niauronis
	„Dėl Lietuvos Respublikos bausmių vykdymo kodekso 157 straipsnio 1 ir 2 dalies pakeitimo“.

Tokie pat pasiūlymai kaip Tomo Lapinsko kreipimesi.

	Kaip Tomo Lapinsko peticijoje.
	

	5. 
	Darius Šilinskas
	„Dėl Lietuvos Respublikos bausmių vykdymo kodekso 157 straipsnio 1 ir 2 dalies pakeitimo“.

Tokie pat pasiūlymai kaip Tomo Lapinsko kreipimesi.


	Kaip Tomo Lapinsko peticijoje.
	

	6.
	Romualdas Mažylis
	„Dėl Lietuvos Respublikos bausmių vykdymo kodekso 157 straipsnio 1 ir 2 dalies pakeitimo“.

Tokie pat pasiūlymai kaip Tomo Lapinsko kreipimesi.


	Kaip Tomo Lapinsko peticijoje. 
	

	7.
	Mindaugas Urbonavičius
	„Dėl Lietuvos Respublikos bausmių vykdymo kodekso 157 straipsnio 1 ir 2 dalies pakeitimo“.

Tokie pat pasiūlymai kaip Tomo Lapinsko kreipimesi.


	Kaip Tomo Lapinsko peticijoje.

	

	8. 

	Marius Rastauskas
	„Dėl Lietuvos Respublikos bausmių vykdymo kodekso 157 straipsnio 1 ir 2 dalies pakeitimo“.

Tokie pat pasiūlymai kaip Tomo Lapinsko kreipimesi.


	Kaip Tomo Lapinsko peticijoje.
	

	9.
	Gintaras Korotkovas
	„Dėl Lietuvos Respublikos bausmių vykdymo kodekso 157 straipsnio 1 ir 2 dalies pakeitimo“.

Tokie pat pasiūlymai kaip Tomo Lapinsko kreipimesi.

	Kaip Tomo Lapinsko peticijoje.
	

	10.
	Pavel Jurevič
	„Dėl Lietuvos Respublikos baudžiamojo kodekso 260 straipsnio pakeitimo“.
Pareiškįjas siūlo „informuoti Lietuvos Respublikos Seimą apie LR baudžiamojo kodekso 260 straipsnio trūkumus; pasiūlyti LR Seimui sukurti tobulesnį straipsnio projektą, kuris atitiktų Europos teisės aktus ir kuris nepažeistų žmogaus teisių ir pagrindinių laisvių bei pakeisti šiuo metu galiojantį LR baudžiamojo kodekso 260 straipsnį tobulesniu, logiškesniu“.


	Komisija 2013-03-13 Komisija nusprendė, kad pareiškėjo peticija-pasiūlymas neatitinka Peticijų įstatymo nustatytų reikalavimų kreipimosi formai ir turiniui.
          Peticijų įstatymo 2 straipsnio 4 dalis nurodo, kad peticija – rašytinis arba elektroninis pareiškėjo kreipimasis į Seimą, Vyriausybę ar savivaldybės institucijas su reikalavimais ar siūlymais spręsti (...) klausimus, kai tam reikia priimti naują teisės aktą, pakeisti, papildyti ar pripažinti netekusiu galios galiojantį teisės aktą ir kai peticijų komisijos tokį kreipimąsi pripažįsta peticija. Peticijų įstatymo 4 straipsnis reikalauja aiškiai išdėstyti savo siūlymus ir reikalavimus, tačiau pareiškėjas rašo, kad siūlo Komisijai „informuoti Lietuvos Respublikos Seimą apie LR baudžiamojo kodekso 260 straipsnio trūkumus; pasiūlyti LR Seimui sukurti tobulesnį straipsnio projektą, kuris atitiktų Europos teisės aktus ir kuris nepažeistų žmogaus teisių ir pagrindinių laisvių bei pakeisti šiuo metu galiojantį LR baudžiamojo kodekso 260 straipsnį tobulesniu, logiškesniu“. 

         Atsižvelgusi į tai, Komisija nusprendė informuoti pareiškėją, kad kreipimąsi būtina parašyti ir pateikti taip, kaip reikalauja Peticijų įstatymas, t. y. aiškiai suformuluoti siūlymus ir reikalavimus, kurių tenkinimui reikėtų priimti naują teisės aktą, pakeisti, papildyti ar pripažinti netekusiu galios galiojantį teisės aktą. 

Taip pat Komisija nusprendė informuoti pareiškėją apie tai, kad ne įstatymu, o paįstatyminiu teisės aktu yra nustatomi psichotropinių medžiagų kiekiai. 2007 m. gruodžio 14 d. buvo priimtas Lietuvos Respublikos sveikatos apsaugos ministro įsakymas Nr. V-1033 (Žin., 2007, Nr. 139-5709), kuriame buvo išdėstyta „Narkotinių ir psichotropinių medžiagų nedidelio, didelio ir labai didelio kiekio nustatymo rekomendacijų“ nauja redakcija.

Šiose rekomendacijoje yra nurodyta, koks psichotropinių medžiagų kiekis yra laikytinas nedideliu, dideliu ar labai dideliu. 


	

	11.
	Rimantas Astrauskas ir Audrys Skliutas
	„Dėl Lietuvos Respublikos teismų įstatymo 85 straipsnio 3 dalies pakeitimo“.

Pareiškėjai siūlo Lietuvos Respublikos teismų įstatymo 85 straipsnio 3 dalyje vietoje skaičiaus „keturi“ įrašyti skaičių „penki“ ir šią dalį išdėstyti taip:

„Teisėjų etikos ir drausmės komisijos sprendimas laikomas priimtu, kai už jį balsuoja ne mažiau kaip penki komisijos nariai.“


	Komisija 2013-03-13 priėmė sprendimą pripažinti kreipimąsi peticija ir priimti ją nagrinėti.
Komisija 2012-06-12 priėmė sprendimą atmesti peticijoje pateiktą pasiūlymą.

       Toks sprendimas buvo priimtas dėl šių motyvų:

       1) šiuo metu nustatytas teisinis reguliavimas pakankamai užtikrina visuomenės atstovų teisę dalyvauti Teisėjų etikos ir drausmės komisijos (toliau – Komisija) veikloje, taip pat ir priimant sprendimus: Teismų įstatymo 85 straipsnio 2 dalyje yra nustatyta, kad Komisija sudaroma iš septynių narių. Į šios Komisijos narius du kandidatus skiria Respublikos Prezidentas, vieną kandidatą – Seimo Pirmininkas, keturis kandidatus – Teisėjų taryba. Respublikos Prezidentas ir Seimo Pirmininkas šios Komisijos nariais skiria visuomenės atstovus. Taigi iš septynių Komisijos narių trys nariai yra visuomenės atstovai;

       2) teisinio reguliavimo pakeitimas, padidinant Komisijos narių kvorumo reikalavimą sprendimams priimti, galėtų sukelti neigiamas pasekmes, kadangi, nepriėmus Komisijos sprendimo, dėl to teisėjų nebūtų galima patraukti drausminėn atsakomybėn: Teismų įstatymo 84 straipsnio 5 dalyje įtvirtinta nuostata, kad teismų pirmininkams, pirmininkų pavaduotojams, skyrių pirmininkams ir kitiems teisėjams drausmės bylas turi teisę iškelti Komisija. Taigi Komisija yra vienintelis subjektas, priimantis sprendimus dėl drausmės bylų iškėlimo teisėjams. Apsunkinus Komisijos sprendimų priėmimą, taip pat būtų sudėtingiau iškelti drausmės bylas teisėjams ir atitinkamai būtų sudėtinga teisėjams pritaikyti drausminę atsakomybę, ypač atsižvelgiant į Teismų įstatymo 84 straipsnio 1 dalies nuostatą, kad drausmės byla teisėjui gali būti iškelta tuoj pat, kai paaiškėja bent vienas iš šio įstatymo 83 straipsnio 2 dalyje numatytų nusižengimų, bet ne vėliau kaip per tris mėnesius nuo tos dienos, kurią apie nusižengimą sužinojo turinti teisę iškelti drausmės bylą Komisija; 

        3) Komisija veikia pagal Teisėjų tarybos tvirtinamus Teisėjų etikos ir drausmės komisijos nuostatus. Komisijos veikla grindžiama kolegialumo, nešališkumo, nepriklausomumo, objektyvumo, teisėtumo, nekaltumo prezumpcijos ir kitais principais Taigi kiekvienas Komisijos narys įpareigotas laikytis nurodytų principų, visiems Komisijos nariams nustatomos vienodos veiklos sąlygos, visi Komisijos nariai privalo vadovautis Teismų įstatymu, kitais jų veiklą reglamentuojančiais teisės aktais. Teisėjų etikos ir drausmės komisijos darbe dalyvaujantys teisėjai dažnai nusišalina, jei svarstomas klausimas dėl jiems asmeniškai pažįstamų kolegų drausminės atsakomybės. Visais tokiais atvejais visuomenės atstovų balsas tampa svarbiu ir turi lemiamos reikšmės priimant sprendimą dėl teisėjų drausminės atsakomybės;
        4) Komisija yra teisėjų savivaldos institucija, o pagal Teismų įstatymo 10 straipsnį, teismų savivalda grindžiama atstovavimu, rinkimais, jos vykdomųjų institucijų atskaitingumu, taip pat teismų savivaldos institucijų atsakomybe už tinkamą pavestų funkcijų atlikimą. Imperatyviai reikalauti, kad už drausminės atsakomybės taikymą teisėjui būtinai pasisakytų ir visuomenės atstovas, nėra objektyviai pagrįsta.


	Seimas 2013-06-18 priėmė Seimo protokolinį nutarimą atmesti peticijoje pateiktą pasiūlymą.

	12.
	Edgaras Žilinskas
	„Dėl Lietuvos Respublikos bausmių vykdymo kodekso 157 straipsnio 1 ir 2 dalies pakeitimo“.

Pareiškėjas siūlo „iš Bausmių vykdymo kodekso 157 straipsnio 1 dalies išbraukti žodžius „ir kitos reikšmingos aplinkybės“ arba šios frazės gale būtų paaiškinta konkrečiai, kokios tos kitos reikšmingos aplinkybės“.

Taip pat siūloma „to paties straipsnio antros dalies žodžius pakeisti iš „gali būti“ į „privalo būti“.
	Komisija 2013-04-10, vadovaudamasi Peticijų įstatymo 9 straipsnio 3 dalies 5 dalimi, nusprendė kreipimąsi nepripažinti peticija.

Peticijų įstatymo 9 straipsnio 3 dalies 5 punktas nustato, kad kreipimasis nepripažįstamas peticija, jei „peticijų komisija per kalendorinius metus dėl tų pačių reikalavimų ir siūlymų, išdėstytų kreipimesi, jau yra priėmusi sprendimą“.

Šių metų sausio 16 d. Komisija, vadovaudamasi Peticijų įstatymo 3 straipsnio 2 dalimi, priėmė sprendimą Tomo Lapinsko kreipimesi „Dėl Lietuvos Respublikos bausmių vykdymo kodekso 157 straipsnio 1 ir 2 dalies pakeitimo“, o kovo 13 d. – Romualdo Mažylio, Tomo Niauronio, Mariaus Rastausko, Dariaus Šilinsko, Mindaugo Urbonavičiaus ir Gintaro Korotkovo tokiame pat kreipimesi – pateiktą pasiūlymą „BVK 157 straipsnio 2 dalies žodžius „gali būti“ pakeisti į „privalo būti“ nepripažinti peticija, kadangi siūlymas gali prieštarauti Lietuvos Respublikos Konstitucijai: jos 109 straipsnis nustato, kad „teisėjas ir teismai, vykdydami teisingumą, yra nepriklausomi“, o 114 straipsnis – „valstybinės valdžios ir valdymo institucijų, Seimo narių ir kitų pareigūnų, politinių partijų, politinių ir visuomeninių organizacijų ar piliečių kišimasis į teisėjo ar teismo veiklą draudžiamas ir užtraukia įstatymo numatytą atsakomybę“.

         Šių metų sausio 16 d. ir kovo 13 d. Komisija taip pat priėmė sprendimus Tomo Lapinsko, taip pat Romualdo Mažylio, Tomo Niauronio, Mariaus Rastausko, Dariaus Šilinsko, Mindaugo Urbonavičiaus ir Gintaro Korotkovo kreipimusi pateiktą pasiūlymą iš Bausmių vykdymo kodekso 157 straipsnio 1 dalies išbraukti žodžius „ir kitos reikšmingos aplinkybės“ arba šios frazės gale būtų paaiškinta konkrečiai, kokios tos kitos reikšmingos aplinkybės“ pripažinti peticija ir priimti ją nagrinėti.

Šių metų kovo 27 d. Komisija priėmė sprendimą atmesti Tomo Lapinsko ir kitų pareiškėjų peticijoje „Dėl Lietuvos Respublikos bausmių vykdymo kodekso 157 straipsnio 1 ir 2 dalies pakeitimo“ pateiktą pasiūlymą „iš Bausmių vykdymo kodekso 157 straipsnio 1 dalies išbraukti žodžius „ir kitos reikšmingos aplinkybės“ arba šios frazės gale būtų paaiškinta konkrečiai, kokios tos kitos reikšmingos aplinkybės“, taip pat teikti Seimui išvadą dėl jo atmetimo. 

           Seimas šių metų balandžio 9 d. pritarė Komisijos išvadai ir priėmė Seimo protokolinį nutarimą atmesti pasiūlymą.

Šis Seimo sprendimas yra galutinis ir neskundžiamas.

	

	13.
	Romualdas Undaravičius
	
	Kaip Edgaro Žilinsko.

	

	14.
	Kęstutis Vilkauskas
	„Dėl Lietuvos Respublikos bausmių vykdymo kodekso 157 ir 158 straipsnių papildymo“.

Pareiškėjas siūlo „papildyti LR BVK 157 straipsnio 2 dalį penktuoju punktu: 5) tris ketvirtadalius paskirtos laisvės atėmimo bausmės – nuteistieji, kurie padarė nesunkų nusikaltimą areštinėse, pataisos įstaigose ir kardomojo kalinimo vietose, kuriems už padarytą tyčinį nusikaltimą buvo paskirta bausmė – piniginė bauda.“
„2) LR BVK 158 str. 4 punktą papildyti ir išdėstyti sekančiai:

4) asmenys, nuteisti už tyčinius nusikaltimus, padarytus areštinėse, pataisos įstaigose ir kardomojo kalinimo vietose, išskyrus tuos asmenys, kurie buvo nuteisti padarę nesunkų nusikaltimą areštinėse, pataisos įstaigose ir kardomojo kalinimo vietose, ir kuriems už padarytą tyčinį nusikaltimą buvo paskirta bausmė – piniginė bauda (be realios laisvės atėmimo bausmės)“.
	Komisija 2013-03-13 priėmė kreipimąsi pripažinti peticija ir priimti ją nagrinėti.
Komisija 2013-05-15 priėmė sprendimą atmesti peticijoje pateiktus pasiūlymus.

Toks sprendimas buvo priimtas dėl šių motyvų:

1) Kodekso teisinis reguliavimas, nustatantis skirtingą nuteistiesiems suteikiamų teisių ir pareigų apimtį, bausmės atlikimo tvarką, o taip pat ir lygtinio paleidimo iš pataisos įstaigos sąlygas, yra grindžiamas Kodekso 9 straipsnyje įtvirtintu teisingo ir progresyvaus bausmių atlikimo principu, pagal kurį nuteistojo teisinė padėtis tiesiogiai priklauso nuo to, kaip nuteistasis elgiasi bausmės atlikimo metu, ar vykdo nustatytus draudimus ir pareigas, koks yra jo požiūris į darbą bei mokymąsi, kaip jis reaguoja į psichologinį poveikį ir socialinės reabilitacijos priemones.

         Atsižvelgiant į tai, nuteistojo teisinė padėtis švelninama suteikiant papildomas teises, atsisakant tam tikrų apribojimų, arba griežtinama, atimant tam tikras teises, nustatant papildomas pareigas, o taip pat netaikant jiems lygtinio paleidimo iš pataisos įstaigos.

          Pareiškėjas, siūlydamas taikyti lygtinį paleidimą iš pataisos įstaigų asmenims, kurie padarė vieną iš sunkesnių teisės pažeidimų, visiškai neatsižvelgė į Kodekso 9 straipsnyje įtvirtintą bausmių vykdymo principą;

           2) sprendžiant klausimą dėl lygtinio paleidimo iš pataisos įstaigos, vieni iš vertinamųjų kriterijų yra nuteistojo nusikalstamo elgesio rizika bei elgesys bausmės atlikimo metu. Jei asmuo arešto ar laisvės atėmimo bausmės atlikimo metu padaro tyčinį nusikaltimą, padidėja jo rizika, kad ir išėjęs iš pataisos įstaigos asmuo darys nusikalstamas veikas. Kartu tai parodo jo negatyvų požiūrį į resocializaciją, vykdomą laisvės atėmimo vietoje. Todėl abejotina, kad lygtinio paleidimo iš pataisos įstaigos institutas bus pritaikytas tokiems nuteistiesiems, net ir nustačius tokią galimybę;
        3) Kodekso 158 straipsnyje imperatyviai įtvirtinta, kad lygtinai iš pataisos įstaigų nepaleidžiami:

        1) asmenys, nuteisti už nusikaltimus Lietuvos valstybės nepriklausomybei, teritorijos vientisumui ir konstitucinei santvarkai;

        2) asmenys, nuteisti už nusikaltimus nepilnamečio asmens seksualinio apsisprendimo laisvei ir (ar) neliečiamumui;

       3) asmenys, kuriems mirties bausmė malonės arba amnestijos tvarka pakeista laisvės atėmimu iki gyvos galvos, taip pat laisvės atėmimu iki gyvos galvos nuteisti asmenys;

       4) asmenys, nuteisti už tyčinius nusikaltimus, padarytus areštinėse, pataisos įstaigose ir kardomojo kalinimo vietose;

        5) asmenys, kuriems iki laisvės atėmimo bausmės atlikimo pabaigos liko mažiau negu trys mėnesiai.

       Šiomis nuostatomis siekiama bendrosios nusikaltimų prevencijos, ypač jų recidyvo, informuojant, įspėjant ir bauginant asmenis, o taip pat ir nuteistuosius, kad jie nedarytų nusikalstamų veikų. Jei būtų pritarta pareiškėjo pasiūlymui dėl Kodekso 157 ir 158 straipsnių pakeitimo, ši prevencinė reikšmė mažėtų. Tai neskatintų nuteistųjų bausmės atlikimo metu dorai elgtis, laikytis nustatytų pareigų ir draudimų, stropiai dirbti ir mokytis, dalyvauti socialinėje reabilitacijoje ir nedaryti nusikalstamų veikų; 

       4) teisės aktuose reikėtų vengti privilegijų suteikimo itin siauroms nuteistųjų grupėms.

        Pareiškėjas siūlo numatyti išimtį dėl lygtinio paleidimo iš pataisos įstaigų netaikymo tik nuteistiesiems, padariusiems nesunkų nusikaltimą areštinėje, pataisos įstaigoje ir kardomojo kalinimo vietoje ir kuriems už padarytą tyčinį nusikaltimą buvo paskirta bausmė – piniginė bauda. Manytina, kad tokiu būdu nepagrįstai būtų diskriminuojami kiti nuteistieji, kuriems už padarytus tyčinius nusikaltimus lygtinis paleidimas iš pataisos įstaigų būtų netaikomas.
	Seimas 2013-05-28 priėmė Seimo protokolinį nutarimą atmesti peticijoje pateiktus pasiūlymus.
Seimo sprendimas galutinis ir neskundžiamas.

	15.
	Kęstutis Vilkauskas
	„Dėl Lietuvos Respublikos baudžiamojo kodekso 250 straipsnio papildymo“.

Pareiškėjas siūlo „papildyti Lietuvos Respublikos baudžiamojo kodekso 250 straipsni 8 dalimi: 8. Tas, kas kėlė grėsmę ar pavojų naudojant karinius veiksmus turint tikslą – spręsti konkrečius politinio arba nacionalinio pobūdžio klausimus naudojant prievartą arba teroro aktus prieš valstybę, jos oficialias institucijas bei piliečius, baudžiamas laisvės atėmimu nuo penkerių iki penkiolikos metų.“ 

	Komisija 2013-03-27 priėmė sprendimą kreipimąsi pripažinti peticija ir priimti ją nagrinėti.
Komisija 2013-05-15 priėmė sprendimą atmesti peticijoje pateiktą pasiūlymą.

      Toks sprendimas buvo priimtas dėl šių motyvų:

       1) peticijoje pateiktas pasiūlymas nėra pagrįstas: pareiškėjas pateikia bendro pobūdžio pastebėjimus, kurie neatskleidžia, kokiems uždaviniams spręsti reikalingos peticijoje nurodytos baudžiamojo įstatymo pataisos, taip pat kokios pavojingos veikos nėra uždraustos šiuo metu galiojančiomis baudžiamojo kodekso normomis;  

       2) baudžiamajame įstatyme įstatymų leidėjas turi tiksliai ir aiškiai įvardinti nusikaltimo sudėties požymius, kad baudžiamojon atsakomybėn būtų traukiama tik už tas veikas, kuriomis iš tikrųjų yra daroma žala asmens, visuomenės, valstybės interesams, tačiau peticijoje pateiktas pasiūlymas neatitinka šių reikalavimų, kadangi siūlomoje baudžiamojo įstatymo nuostatoje vartojamos neapibrėžtos, neaiškios sąvokos – „tas, kas kėlė grėsmę ir pavojų“, „kariniai veiksmai“, „tikslas – spręsti konkrečius politinio ar nacionalinio pobūdžio klausimus, „prievarta ar teroro aktai“. Tokiu būdu kiltų grėsmė, kad baudžiamojon atsakomybėn būtų traukiami asmenys, kurie nesuvokė, kad daro baudžiamojo įstatymo uždraustas veikas dėl jo nuostatų nekonkretumo, kad baudžiamasis įstatymas gali būti taikomas pasirinktinai prieš konkrečius asmenis ar jų grupes, pasinaudojant baudžiamojo įstatymo nuostatų neapibrėžtumu ir lankstumu;

       3) šiuo metu Seime yra svarstomas Lietuvos Respublikos baudžiamojo kodekso 7, 25, 250, ir 2501 straipsnių pakeitimo, 60 straipsnio papildymo bei Kodekso papildymo 601 2491, 2503 ir 2505 straipsniais įstatymo projektas Nr. XIP-925, kuriame yra sprendžiamos peticijoje išdėstytos problemos.


	Seimas 2013-05-28 priėmė Seimo protokolinį nutarimą atmesti peticijoje pateiktą pasiūlymą.

Seimo sprendimas galutinis ir neskundžiamas.

	16.
	Kęstutis Vilkauskas
	„Dėl Lietuvos Respublikos tabako kontrolės įstatymo 8 straipsnio 5 ir 6 dalių papildymo“.

Pareiškėjas siūlo „papildyti Tabako kontrolės įstatymo 5 ir 6 dalis įterpiant žodžiu „atvaizdų“ ir šias dalis išdėstyti taip:

5. Tabako gaminių gamintojai, ženklindami tabako gaminius, be kitos teisės aktuose nustatytos informacijos, ant kiekvieno vartotojui parduoti skirto tabako gaminių pakelio (pakuotės), taip pat bet kokios išorinės tabako gaminių pakuotės, kurioje supakuoti tabako gaminiai gali būti parduodami vartotojui per mažmeninės prekybos įmones, Lietuvos Respublikos valstybine kalba privalo pateikti įspėjamuosius užrašus apie tabako gaminių kenksmingą poveikį sveikatai, o ženklindami cigaretes - nurodyti ir dervų, nikotino bei anglies monoksido kiekius cigaretėse, bei pateikti įspėjamuosius atvaizdus su padariniais kurie susiję su rūkymo žala žmogaus organizmui.

6. Įspėjamųjų užrašų apie tabako gaminių kenksmingą poveikį sveikatai turinį, šiems užrašams, bei

Atvaizdams, susijusiems su rūkymo žalos padariniais žmogaus organizmui, taip pat dervų, nikotino ir anglies monoksido kiekio nuorodoms ant tabako gaminių pakuočių privalomą skirti plotą, vietą, kitus šių užrašų bei nuorodų ir kitų rekvizitų pateikimo ženklinant Lietuvos Respublikoje parduodamus tabako gaminius taisykles tvirtina Lietuvos Respublikos Vyriausybės įgaliota institucija.“.
	Komisija 2013-03-27 priėmė sprendimą kreipimąsi pripažinti peticija ir priimti ją nagrinėti.
        Komisija 2013-05-15 priėmė sprendimą atmesti peticijoje pateiktą pasiūlymą.

        Komisija nusprendė atmesti peticijoje pateiktą pasiūlymą todėl, kad dabar keisti Lietuvos Respublikos tabako kontrolės įstatymo 8 straipsnio 5 ir 6 dalis taip, kaip siūlo pareiškėjas yra netikslinga, nes nustatyti reikalavimai tabako gaminių pakuotėms bus keičiami, priėmus Europos Komisijos pateiktą pasiūlymą dėl Europos Parlamento ir Tarybos direktyvos dėl valstybių narių įstatymų ir kitų teisės aktų nuostatų, reglamentuojančių tabako ir susijusių gaminių gamybą, pateikimą ir pardavimą, kuris šiuo metu yra intensyviai svarstomas Europos Sąjungos Tarybos Visuomenės sveikatos darbo grupėje ir kuris turėtų būti priimtas iki 2014 metų. 

Europos Komisija pateiktame pasiūlyme be kitų tabako gaminių prekybą ribojančių priemonių, siūlo sugriežtinti tabako gaminių pakelių žymėjimą, t y. pateikti ant pakelio ne tik įspėjamuosius užrašus, bet ir atvaizdus, kartu padidinant ir bendrą įspėjimo plotą. Jis turėtų užimti 75 procentus tabako gaminio pakelio išorės ploto. Jeigu pasiūlymui bus pritarta Europos Sąjungos Taryboje bei Parlamente, valstybės narės privalės pakeisti savo teises aktus ir nustatyti juose atitinkamus reikalavimus. Tačiau šiuo metu dar nėra baigtos derybos dėl šios direktyvos teksto, todėl nėra aišku kaip tiksliai reikės keisti nacionalinius teisės aktus.


	Seimas 2013-05-28 priėmė Seimo protokolinį nutarimą atmesti peticijoje pateiktą pasiūlymą.

Seimo sprendimas galutinis ir neskundžiamas. 

	18.
	Angelė Krugiškienė
	„Dėl įvaikinimą reglamentuojančių Lietuvos Respublikos civilinio proceso kodekso nuostatų pakeitimo“.

Pareiškėja siūlo 

„1. Pakeisti, papildyti ar pratęsti CPK dėl įvaikių įregistravimo tvarkos, kada faktiški įtėviai įvaikinimo nėra įregistravę pagal tuo metu veikusius įstatymus. Ši nuostata buvo pratęsta iki 2003 m. Šiam terminui pasibaigus negalima kreiptis į teismą dėl įregistravimo fakto nustatymo. Tai liečia visus pokario laikų įvaikius, kurie neteko išlikusio nekilnojamojo turto, kuris dabar tebėra nusavintas.

2. Panaikinti įvaikių skirstymą į faktinius ir juridinius, nes tai yra įvaikių diskriminacija ir priimti įvaikių lygiateisiškumo principą, nes diskriminaciją egzistuoti negali“.


	Komisija 2013-03-27 nusprendė, kad pareiškėjos prašymas-peticija neatitinka Peticijų įstatymo nustatytų reikalavimų kreipimosi formai ir turiniui, todėl negali būti nagrinėjama šio įstatymo nustatyta tvarka 

        Peticijų įstatyme nustatyta, kad „peticija – rašytinis arba elektroninis pareiškėjo kreipimasis į Seimą, Vyriausybę ar savivaldybės institucijas su reikalavimais ar siūlymais spręsti (...) klausimus, kai tam reikia priimti naują teisės aktą, pakeisti, papildyti ar pripažinti netekusiu galios galiojantį teisės aktą ir kai peticijų komisijos tokį kreipimąsi pripažįsta peticija“. 

       Peticijų įstatymas taip pat nustato kreipimosi (peticijos) formą ir turinį: 4 straipsnyje yra nustatyta, kad pareiškėjas turi nurodyti savo vardą, pavardę, gyvenamąją vietą, asmens kodą; instituciją, kuriai paduodamas kreipimasis; kreipimosi padavimo priežastis ir tikslus; pareiškėjas turi aiškiai išdėstyti reikalavimą ar siūlymą, taip pat šį reikalavimą ar siūlymą pagrįsti;  kiekvienas kreipimasis turi būti pareiškėjo pasirašytas; kreipimasis, pateiktas elektroniniu būdu, privalo būti pasirašytas elektroniniu parašu; prie kreipimosi gali būti pridėti įvairūs dokumentai ar jų kopijos, siūlomo teisės akto  projektas ir kita medžiaga. Taigi kreipimąsi (peticiją) būtina parašyti ir pateikti taip, kaip nustato Peticijų įstatymas, tačiau pareiškėjos prašyme-peticijoje suformuluoti siūlymai yra neaiškūs ir nekonkretūs.

           Pareiškėja prašo ir siūlo „1. Pakeisti, papildyti ar pratęsti CPK dėl įvaikių įregistravimo tvarkos, kada faktiški įtėviai įvaikinimo nėra įregistravę pagal tuo metu veikusius įstatymus. Ši nuostata buvo pratęsta iki 2003 m. Šiam terminui pasibaigus negalima kreiptis į teismą dėl įregistravimo fakto nustatymo. Tai liečia visus pokario laikų įvaikius, kurie neteko išlikusio nekilnojamojo turto, kuris dabar tebėra nusavintas. 2. Panaikinti įvaikių skirstymą į faktinius ir juridinius, nes tai yra įvaikių diskriminacija ir priimti įvaikių lygiateisiškumo principą, nes diskriminaciją egzistuoti negali“.

Neaišku, kas turima omenyje, prašant „pakeisti, papildyti ar pratęsti CPK dėl įvaikių įregistravimo tvarkos, kada faktiški įtėviai įvaikinimo nėra įregistravę pagal tuo metu veikusius įstatymus“, taip pat siūlant „panaikinti įvaikių skirstymą į faktinius ir juridinius“, todėl reikėtų aiškiau ir detaliau tai išdėstyti, konkretizuoti, paaiškinti, kas turima omenyje „pagal tuo metu veikusius įstatymus“, ką reiškia „pratęsti CPK“, ką reiškia „faktiški įtėviai“, nes yra tik įtėviai ir įvaikiai, jie neskirstomi į faktinius ar  juridinius.
	

	19.
	Algirdas Markevičius
	„Dėl pensininkų, gavusių pagrindinių pajamų invaliutiniais rubliais, diskriminacijos apskaičiuojant ir skiriant pensiją“.

Pareiškėjas prašo „imtis visų priemonių, įskaitant reikiamų teisės aktų pataisų paruošimą ir priėmimą, kad būtų sugrąžinta iš manęs ir daugelio kitų pensininkų atimta teisėtai uždirbta pensija“,
	Komisija 2013-04-10 priėmė sprendimą kreipimąsi pripažinti peticija ir priimti ją nagrinėti.
        Komisija 2013-06-26 priėmė sprendimą atmesti peticijoje pateiktą pasiūlymą.
      Tokį sprendimą Komisija priėmė dėl šių motyvų:

       1) nustatyta tvarka dėl pajamų, gautų kitokia nei tuometinė TSRS valiuta, prilyginimo draudžiamosioms pajamoms ir įtraukimo į valstybinės socialinio draudimo senatvės pensijos apskaičiavimą galioja nuo pat Lietuvos Respublikos valstybinių socialinio draudimo pensijų įstatymo įsigaliojimo;

       2) priėmus teisinį reguliavimą dėl pajamų, gautų invaliutiniais rubliais, bonais ir kitokia nevalstybine tuometinės TSRS valiuta, prilyginimo draudžiamosioms pajamoms, susidarytų precedentas daugeliui kitų asmenų kreiptis į valdžios institucijas su prašymais leisti, nepaisant įstatymų nustatytos tvarkos, įskaičiuoti į jų draudžiamąsias pajamas pensijai apskaičiuoti gausybę įvairių darbo apmokėjimo rūšių, nuo kurių pagal tuo metu galiojusius teisės aktus nebuvo skaičiuojamos valstybinio socialinio draudimo įmokos;

       3) nuo 2013 m. sudaryta galimybė asmenims skirti ir apskaičiuoti valstybines socialinio draudimo pensijas tik pagal draudžiamąsias pajamas, gautas po 1994 m.;

       4) pagal Lietuvos Respublikos Seimo patvirtintas Valstybinio socialinio draudimo ir pensijų sistemos pertvarkos gaires pensijų sistemą Lietuvoje planuojama reformuoti.
	Seimas 2013-07-02 priėmė Seimo protokolinį nutarimą atmesti peticijoje pateiktą pasiūlymą.
Seimo sprendimas galutinis ir neskundžiamas.

	20.
	Andrius Kobozevas
	„Dėl Lietuvos Respublikos piniginės socialinės paramos nepasiturintiems gyventojams įstatymo pakeitimo“.

Pareiškėjas siūlo „panaikinti Lietuvos Respublikos piniginės socialinės paramos nepasiturintiems gyventojams įstatymo 23 straipsnio 1 dalies 5 ir 6 punktus ir 25 straipsnio 6 punktą“. Pareiškėjas mano, kad minimų straipsnių nuostatos prieštarauja Konstitucijai ir tarptautiniams teisės aktams.
	Komisija 2013-04-10 priėmė sprendimą kreipimąsi pripažinti peticija ir priimti ją nagrinėti.

        Komisija 2013-06-26 priėmė sprendimą atmesti peticijoje pateiktą pasiūlymą.

       Tokį sprendimą Komisija priėmė atsižvelgusi į Lietuvos Respublikos socialinės apsaugos ir darbo ministerijos pateiktą nuomonę ir manydama, kad nėra teisinio pagrindo teigti, kad pareiškėjo minimos įstatymo nuostatos dirbtinai apsunkina paramos gavimą, prieštarauja Konstitucijai ar tarptautiniams teisės aktams.
       Piniginės socialinės paramos nepasiturintiems gyventojams dydį ir teikimo sąlygas, gavėjų teises ir pareigas nustato Lietuvos Respublikos piniginės socialinės paramos nepasiturintiems gyventojams įstatymas. Ši parama skiriama įvertinus nepasiturinčių šeimų ir vienų gyvenančių asmenų turtą ir pajamas, kai suaugę šeimos nariai ir vieni gyvenantys asmenys yra išnaudoję visas teisėtas kitų pajamų gavimo galimybes. Nustatomos tokios paramos gavimo sąlygos, kad motyvuotų darbingus asmenis dirbti, o neturinčius darbo – ieškoti jo, registruojantis teritorinėse darbo biržose.

        Savivaldybės administracija, teikdama piniginę socialinę paramą, turi teisę pasitelkti darbingus nedirbančius ir nesimokančius darbingo amžiaus socialinės paramos gavėjus, nedalyvaujančius aktyvios darbo rinkos politikos priemonėse (viešuosiuose darbuose, persikvalifikavimo mokymuose ir pan.), vadovaudamasi Telkimo visuomenei naudingai veiklai atlikti tvarkos aprašu, patvirtintu Lietuvos Respublikos socialinės apsaugos ir darbo ministro 2012 m. gegužės 24 d. įsakymu Nr. A l-255 (toliau – Tvarkos aprašas).

       Visuomenei naudinga veikla yra neatlyginamos nedidelės apimties visuomenei naudingos paslaugos, kurias savivaldybės teritorijos gyventojai atlieka bendruomenės labui. Jos tikslas – skatinti gyventojus aktyviai prisidėti prie bendruomenės gerovės kūrimo, jų iniciatyvą ir darbinę motyvaciją. Visuomenei naudinga veikla, kuri organizuojama Tvarkos aprašo nustatyta tvarka, nėra laikoma nelegaliu darbu.

       Visuomenei naudinga veikla atliekama pagal piniginės socialinės paramos gavėjo tarpusavio susitarimą su savivaldybe. Organizuojant visuomenei naudingą veiklą, atsižvelgiama į asmens, pasitelkiamo visuomenei naudingai veiklai atlikti, profesinį pasirengimą, asmeninius gebėjimus, pomėgius ir t. t. Tvarkos aprašas nustato sritis, kuriose vykdoma veikla gali būti priskiriama visuomenei naudingai veiklai: aplinkos tvarkymas, parkų, miškų, želdinių tvarkymas ir priežiūra, veikla socialinėse, švietimo, sveikatos, kultūros ir kitose įstaigose ir institucijose, nevyriausybinėse organizacijose, pagalba teikiant socialines paslaugas, pagalba organizuojant kultūros, sporto ir kitus renginius bei kita sveikatai pavojaus nekelianti ir specialaus pasirengimo bei kvalifikacijos nereikalaujanti veikla bendruomenės labui.

       Pensinio amžiaus asmenys, nėščios moterys, motina ar tėvas, auginantys mažamečius vaikus, asmenys, slaugantys šeimos narius, neįgalūs asmenys ar turintys nedarbingumo pažymėjimus, medicinos pažymas ar pateikę gydytojų konsultacinės komisijos išvadą, kuriose nurodoma, kad asmuo dėl sveikatos būklės negali dalyvauti visuomenei naudingoje veikloje. Nepasitelkiami ir asmenys, kurie negali dalyvauti visuomenei naudingoje veikloje dėl priežasčių, pripažintų pateisinamomis savivaldybės nustatyta tvarka.

Konstitucinis Teismas yra konstatavęs, kad socialinės apsaugos priemonės išreiškia visuomenės solidarumo idėją, padeda asmeniui apsisaugoti nuo galimų rizikų. Tačiau pilietinėje visuomenėje solidarumo principas nepaneigia asmeninės atsakomybės už savo likimą. Todėl socialinės apsaugos teisinis reguliavimas turi būti toks, kad būtų sudarytos prielaidos kiekvienam visuomenės nariui pačiam pasirūpinti savo gerove, o ne vien pasikliauti valstybės socialine apsauga (Konstitucinio Teismo 2002 m. lapkričio 11 d., 2003 m. gruodžio 3 d. nutarimai). 

       Asmens teisė į socialinę paramą ir apskritai į socialinę apsaugą interpretuotina atsižvelgiant į Konstitucijoje įtvirtintus socialinės darnos ir teisingumo imperatyvus, konstitucinius asmenų lygiateisiškumo ir proporcingumo principus. Asmeniui teikiama socialinė parama neturi virsti privilegija, ji neturi sudaryti prielaidų asmeniui pačiam nesiekti didesnių pajamų, savo pastangomis ieškoti galimybių užtikrinti sau ir savo šeimai žmogaus orumą atitinkančias gyvenimo sąlygas. Todėl Lietuvos Respublikos Konstitucija nedraudžia įstatymų leidėjui įstatymu nustatyti tokių socialinės paramos teikimo pagrindų ir sąlygų, socialinės paramos dydžių, kad būtų skatinamos kiekvieno asmens pastangos pagal išgales pirmiausia pačiam pasirūpinti savo ir savo šeimos gerove ir prisidėti prie visos visuomenės gerovės. Įstatymų leidėjas turi plačią diskreciją įstatymu diferencijuoti socialinę paramą (Konstitucinio Teismo 2004 m. kovo 5 d., 2007 m. rugsėjo 26 d., 2009 m. rugsėjo 9 d. nutarimai).

       Vadovaujantis tokiomis nuostatomis, formuojama ir teismų praktika. Panevėžio apygardos administracinis teismas 2012 m. gruodžio 28 d. sprendimu, priimtu byloje Nr. 1-528-279-201, asmens, gaunančio socialinę pašalpą, reikalavimus Panevėžio rajono savivaldybės administracijai dėl atlyginimo už visuomenei naudingą veiklą priteisimo ir socialinės pašalpos išmokėjimo ir neturtinės žalos atlyginimo atmetė kaip nepagrįstus.

        Gyventojų rėmimo principai yra įtvirtinami tarptautiniuose teisės aktuose, kurių nuostatos įpareigoja valstybes užtikrinti socialinę paramą pažeidžiamiausioms asmenų grupėms, tačiau socialinės paramos skyrimo ir mokėjimo pagrindai, sąlygos, dydžiai nustatomi kiekvienos valstybės nacionaliniais teisės aktais, įvertinus valstybės ekonomines ir finansines galimybes. Europos (bendrijų) tarybos 1992 m. birželio 24 d. rekomendacijoje 92 / 44 / EEB „Dėl pakankamų pajamų ir socialinės paramos socialinės apsaugos sistemose bendrų kriterijų“ valstybėms narėms yra rekomenduojama pripažinti, kad pagrindinė asmens teisė yra gauti pakankamai pajamų ir pakankamą socialinę paramą, nemenkinančią žmogaus orumo, tačiau ši teisė turi būti suteikiama atsižvelgiant į tai, ar asmenys, kurių amžius, sveikata ir šeimos padėtis leidžia, yra pasirengę aktyviam darbui arba profesiniam mokymuisi, kad įsidarbintų, arba atsižvelgiant į ekonomines ir socialines integracijos priemones. Dalyvavimas visuomenei naudingoje veikloje neturėtų būti vertinamas kaip žeminantis asmenų orumą. Visuomenei naudinga veikla yra reikalinga bendruomenei ir asmeniui. Svarbu, kad darbingas asmuo integruotųsi, vėl taptų savarankiškas visuomenėje ir darbo rinkoje. Dalyvaudami visuomenei naudingoje veikloje, asmenys nėra socialiai atskirti, jie dalyvauja bendruomenės gyvenime, turi galimybę perduoti savo patirtį ir žinias kitiems bendruomenės nariams, ugdyti pilietiškumą, padėti asmenims, patekusiems į socialinę riziką. Reikalavimas, gaunant piniginę socialinę paramą, minimaliai prisidėti prie bendruomenės narių veiklos yra socialiai teisingas. Tokia praktika vadovaujamasi ir kitose užsienio valstybėse (Ispanijoje, Jungtinėje Karalystėje, Olandijoje, Švedijoje, Vokietijoje, JAV).

	Seimas 2013-07-02 priėmė Seimo protokolinį nutarimą atmesti peticijoje pateiktą pasiūlymą.

Seimo sprendimas galutinis ir neskundžiamas.

	21.
	Lietuvos žmogaus teisių gynimo asociacija
	Peticija „Dėl visuomenės atstovų grąžinimo į teismus, teisėjų savivaldą“.


	Komisija 2013-03-13 nusprendė, kad peticija neatitinka Peticijų įstatymo nustatytų reikalavimų kreipimosi formai ir turiniui, todėl negali būti nagrinėjama šio įstatymo nustatyta tvarka.

Lietuvos Respublikos Konstitucijos piliečiams laiduojamos peticijos teisės įgyvendinimo tvarką nustato specialus Peticijų įstatymas, kuriame yra nustatyti visi svarbiausi peticijos teisės įgyvendinimo tvarkos elementai, būtent: dėl ko galima kreiptis su kreipimusi (peticija); kurioms viešosios valdžios institucijoms gali būti paduodamas kreipimasis (peticija); formalūs reikalavimai, kuriuos turi atitikti kreipimasis (peticija); kreipimosi (peticijos) padavimo tvarka; sprendimų dėl kreipimosi nepripažinimo peticija, atsisakymo priimti peticiją nagrinėti priėmimo ir jų apskundimo tvarka ir kt.

Kartu šis įstatymas nurodo, kad Peticijų įstatymas netaikomas, kai piliečiai įgyvendina Konstitucijoje įtvirtintą: įstatymų leidybos iniciatyvos teisę; referendumo paskelbimo iniciatyvos teisę; valstybės įstaigų ar pareigūnų darbo kritikos teisę. Šis įstatymas nereglamentuoja skundų, pareiškimų ir pasiūlymų nagrinėjimo tvarkos, kurią nustato kiti įstatymai ir teisės aktai.
Peticijų įstatyme taip pat yra nustatyta, kad „pareiškėjas – ne jaunesnis kaip 16 metų Lietuvos Respublikos pilietis ar užsienietis, nuolat gyvenantis Lietuvos Respublikoje“, Peticijų įstatymo nustatyta tvarka parašęs ir pateikęs kreipimąsi (peticiją), kad „peticija – rašytinis arba elektroninis pareiškėjo kreipimasis į Seimą, Vyriausybę ar savivaldybės institucijas su reikalavimais ar siūlymais spręsti (...) klausimus, kai tam reikia priimti naują teisės aktą, pakeisti, papildyti ar pripažinti netekusiu galios galiojantį teisės aktą ir kai peticijų komisijos tokį kreipimąsi pripažįsta peticija“. 

Peticijų įstatymas taip pat nustato kreipimosi (peticijos) formą ir turinį: 4 straipsnyje yra nustatyta, kad pareiškėjas turi nurodyti savo vardą, pavardę, gyvenamąją vietą, asmens kodą;  instituciją, kuriai paduodamas kreipimasis; kreipimosi padavimo priežastis ir tikslus; pareiškėjas turi aiškiai išdėstyti reikalavimą ar siūlymą, taip pat šį reikalavimą ar siūlymą pagrįsti; kiekvienas kreipimasis turi būti pareiškėjo pasirašytas; kreipimasis, pateiktas elektroniniu būdu, privalo būti pasirašytas elektroniniu parašu; prie kreipimosi gali būti pridėti įvairūs dokumentai ar jų kopijos, siūlomo teisės akto  projektas ir kita medžiaga.

Atsižvelgusi į tai, Komisija nusprendė informuoti pareiškėją, kad kreipimąsi būtina parašyti ir pateikti taip, kaip reikalauja Peticijų įstatymas, t. y. kreipimąsi turi pateikti pilietis ar jų grupė, o ne juridinis asmuo (partija, asociacija), reikia nurodyti savo vardą, pavardę, gyvenamąją vietą, asmens kodą; turi būti aiškiai suformuluoti siūlymai ir reikalavimai, kurių tenkinimui reikėtų priimti naują teisės aktą, pakeisti, papildyti ar pripažinti netekusiu galios galiojantį teisės aktą. Sumanymą keisti ar papildyti Lietuvos Respublikos Konstituciją turi teisę pateikti Seimui ne mažesnė kaip ¼ visų Seimo narių grupė arba ne mažiau kaip 300 tūkstančių rinkėjų (147 straipsnis), Seimo Peticijų komisija siūlyti Seimui keisti Konstituciją negali.

Peticijų įstatymas taip pat nustato, kad kreipimasis turi būti pareiškėjo pasirašytas; kreipimasis, pateiktas elektroniniu būdu, privalo būti pasirašytas elektroniniu parašu, tačiau viena pareiškėjos peticija nėra pasirašyta originaliu parašu, ji nėra pasirašyta ir elektroniniu parašu, o antroji – neturi jokio parašo. 
Pažymėtina, kad peticijoje suformuluoti pasiūlymai ir reikalavimai yra neaiškūs ir gali prieštarauti Lietuvos Respublikos Konstitucijai. Peticijoje reikalaujama „priimti LR Seime įstatymą dėl Nepriklausomos komisijos sudarymo, kuri galėtų peržiūrėti neteisėtai priimtus teismų sprendimus“, tačiau Lietuvos Respublikos Konstitucijos 109 straipsnis nustato, kad teisėjas ir teismai, vykdydami teisingumą, yra nepriklausomi, o 114 straipsnis – valstybinės valdžios ir valdymo institucijų, Seimo narių ir kitų pareigūnų, politinių partijų, politinių ir visuomeninių organizacijų ar piliečių kišimasis į teisėjo ar teismo veiklą draudžiamas ir užtraukia įstatymo numatytą atsakomybę.

Pažymėtina ir tai, kad neaišku, kas   turima omenyje, reikalaujant „priimti įstatymą dėl Nepriklausomos komisijos“: neaišku, ar siūloma sudaryti Seimo nuolat veikiančią, ar Seimo laikinąją tyrimo komisiją, ar dar kokią kitokią komisiją. Jei siūloma sudaryti Seimo laikinąją tyrimo komisiją, tai iniciatyvos teisę sudaryti tokią komisiją turi tik Seimo valdyba, komitetai, frakcijos ir ne mažesnė kaip ¼ Seimo narių grupė (Statuto 73 straipsnio 1 dalis). Seimo Peticijų komisija tokios iniciatyvos teisės neturi. Taip pat yra neaišku, ką reiškia „neteisėtai priimti teismų sprendimai“. Reikėtų tai aiškiau išdėstyti.

Pažymėtina ir tai, kad Seimo komisijos sudaromos ne įstatymu, o Seimo nutarimu.
	

	21. 
	Giedrius Kvedaravičius
	„Dėl Lietuvos Respublikos įstatymo dėl amnestijos akto priėmimo“.

Pareiškėjas siūlo „priimti Lietuvos Respublikos įstatymą dėl amnestijos akto“.


	Komisija 2013-05-15 priėmė sprendimą kreipimąsi pripažinti peticija ir priimti ją nagrinėti. 
            Komisija 2013-07-03 priėmė sprendimą atmesti peticijoje pateiktą pasiūlymą.

           Komisija priėmė sprendimą atmesti peticijoje pateiktą pasiūlymą, atsižvelgusi į Lietuvos Respublikos teisingumo ministerijos pateiktą nuomonę ir manydama, kad tokio įstatymo priėmimas iš esmės duotų tik trumpalaikį efektą, bet nespręstų esamų problemų, nes veiksmingiausia pakartotinio nusikalstamumo, o kartu ir nuteistųjų skaičiaus mažinimo priemonė yra efektyvi nuteistųjų socialinė reabilitacija ir probacijos procesas. 

           Baudžiamosios teisės teorijoje amnestijos aktų taikymas gali padėti įgyvendinti humanizmo ir teisingumo principus bei patikslinti valstybės baudžiamosios politikos kryptis, tačiau kriminologijos srities ekspertai ir teisėsaugos institucijų pareigūnai pažymi, kad po amnestijos akto įgyvendinimo nusikalstamumas tik padidėja, o tai sukelia visuomenės nepasitenkinimą valdžios priimtais sprendimais. Be to, amnestijos aktu sutrumpinamos ne tik nuteistiesiems paskirtos laisvės atėmimo bausmės, bet ir laikas, skirtas jų socialinei reabilitacijai ir pasirengimui sklandžiai integruotis į visuomenę. Pritaikius amnestijos aktą, nuteistieji į visuomenę įsilietų, būdami tam dar nepasirengę, iš laisvės atėmimo vietų įstaigų jie būtų paleidžiami be jokių apribojimų ir priežiūros. 

         Manytina, kad atleidimas nuo bausmės neturėtų būti grindžiamas vien tik humanizmo ar teisingumo principų įgyvendinimu, o bausmių vykdymo sistemos problemos neturėtų būti sprendžiamos, taikant amnestiją arba kitus panašius būdus ir priemones. Iš esmės tai tik trumpalaikis efektas, kuris siekiamų rezultatų dažniausiai neduoda. Tai galėtų pagrįsti ir 2000 m. priimto Lietuvos Respublikos įstatymo Nr. VIII-1619 „Dėl amnestijos akto“ įgyvendinimo pasekmės. Pritaikius šį amnestijos aktą, kuriuo buvo siekiama sumažinti nuteistųjų skaičių laisvės atėmimo vietose (po amnestijos akto pritaikymo nuteistųjų skaičius šiose įstaigose sumažėjo 39 procentais), labai greitai laisvės atėmimo vietų įstaigos vėl pasipildė 32 procentais nuteistųjų, didžiąja dalimi tų, kuriems buvo pritaikytas minėtas amnestijos aktas.

        Svarstant amnestijos akto taikymo tikslingumą, būtina atkreipti dėmesį į valstybės ekonominę–finansinę situaciją, į gyventojų užimtumą, socialinę apsaugą, nukentėjusiųjų teisių apsaugą. Ypač svarbios yra nuteistųjų įsidarbinimo galimybės, nes Lietuvoje išlieka aukštas nedarbo lygis. 2009 m., kai Lietuvoje nedarbo lygis siekė 13,8 procentų, lygtinai paleistųjų iš pataisos įstaigų, naujai padariusių nusikalstamas veikas, buvo apie 9 procentus. Mažėjant nedarbo lygiui, kartu mažėja ir nuteistųjų nusikalstamų veikų recidyvas, pavyzdžiui, 2007 m., kai nedarbo lygis siekė 4,3 procento, lygtinai paleistų iš pataisos įstaigų nuteistųjų, nuteistų už naujas nusikalstamas veikas, sumažėjo iki 5 procentų. Atsižvelgus į tai, tikėtis, kad naujų nusikalstamų veikų, kurias padaro paleisti iš pataisos įstaigų nuteistieji, skaičius nedidės, yra nerealu. 

         Pažymėtina, kad šiuo metu baudžiamojoje ir bausmių vykdymo teisėje jau yra nemažai instrumentų, kuriais galima būtų mažinti nuteistųjų, laikomų laisvės atėmimo vietų įstaigose, skaičių. Tai alternatyvios laisvės atėmimo bausmei sankcijos, bausmės vykdymo atidėjimo institutas ir nuteistųjų teisinės padėties švelninimo priemonės (lygtinis paleidimas iš pataisos įstaigos, malonė ir kt.). Ypač didelis dėmesys turėtų būti skiriamas veiksmingam Lietuvos Respublikos probacijos įstatymo ir Lietuvos Respublikos bausmių vykdymo kodekso pakeitimų, įsigaliojusių 2012 m. liepos 1 d., taikymui. Pradėjus taikyti minėtus teisės aktus, jau pastebimas nežymus nuteistųjų, esančių laisvės atėmimo vietų įstaigose, sumažėjimas (300–400 asmenų). 

         Lietuvos Respublikos teisingumo ministerija planuoja atlikti Lietuvos Respublikos probacijos įstatymo 1-erių metų taikymo stebėseną ir, identifikavus esančius trūkumus, pasiūlyti priemones dėl probacijos įgyvendinimo priemonių, veiksmingesnio nuteistųjų lygtinio paleidimo proceso organizavimo ir tobulinimo. Be to, įgyvendinant Vyriausybės 2012-2016 metų programos 474 priemonę „užtikrinti, kad bausmių vykdymo politika būtų perorientuota iš skirtos nubausti nusikaltimą padariusį asmenį į skirtą perauklėti nusikaltimą padariusį asmenį, kad už nesunkius nusikaltimus nebūtų taikomos laisvės atėmimo bausmės“, Teisingumo ministerija 2014 m. planuoja nuosekliai išanalizuoti baudžiamuosius įstatymus ir parengti atitinkamų teisės aktų projektus, sudarysiančius palankesnes galimybes teismams dažniau taikyti alternatyvias laisvės atėmimui bausmes.

Pažymėtina ir tai, kad humanizmo ir teisingumo principai bausmių vykdymo teisėje veiksmingiausiai įgyvendinami taikant malonės institutą, kadangi kiekvienu atveju individualiai vertinama, ar konkrečiam nuteistajam gali būti sutrumpinama paskirta laisvės atėmimo bausmė, ar nuo šios bausmės jis gali būti visiškai atleidžiamas. Tai užtikrina, kad iš pataisos įstaigų būtų paleidžiami tik labiausiai to verti asmenys.

Abejotina, ar amnestijos akto priėmimo priežastimi galėtų būti poreikis spręsti laisvės atėmimo vietų įstaigose egzistuojančias problemas. Teisingumo ministerija yra parengusi Laisvės atėmimo vietų modernizavimo strategiją ir jos įgyvendinimo priemonių 2009–2017 metų planą. Tai įgyvendinus, bus išspręsta laisvės atėmimo vietų perpildymo, eksploatacijos, saugumo problema. Taip pat bus sudarytos tinkamos sąlygos nuteistųjų resocializacijai laisvės atėmimo vietose vykdyti, skatinti jų motyvaciją darbui ir teisėtam elgesiui. 
	Seimas 2013-09-12 priėmė Seimo protokolinį nutarimą atmesti peticijoje pateiktą pasiūlymas.

Seimo sprendimas yra galutinis ir neskundžiamas.

	22.
	Andrius Vaička
	„Dėl Lietuvos Respublikos baudžiamojo kodekso 182 straipsnio 1 dalies pakeitimo“.

     Pareiškėjas siūlo pakeisti Lietuvos Respublikos baudžiamojo kodekso 182 straipsnio 1 dalyje numatytas sankcijas iš laisvės atėmimo į didesnes baudas“.


	Komisija 2013-05-15 priėmė sprendimą kreipimąsi pripažinti peticija ir priimti  ją nagrinėti.

      Komisija 2013-07-03 priėmė sprendimą atmesti peticijoje pateiktą pasiūlymą.
      Komisija tokį sprendimą priėmė atsižvelgusi į Teisingumo ministerijos pateiktą nuomonę ir manydama, kad sukčiavimo atveju visada atsiranda padariniai, šios nusikalstamos veikos subjektyvioji pusė pasireiškia tyčine kaltės forma, todėl tikslinga Lietuvos Respublikos baudžiamojo kodekso (toliau – LR BK) 182 straipsnio 1 dalies sankcijoje turėti ir alternatyvią laisvės atėmimo bausmę. Be to, LR BK pakeitimai turėtų būti siūlomi sistemiškai, t. y. svarstant visus panašaus pobūdžio straipsnius, kuriuose reglamentuojamos atitinkamos nuostatos, o ne išskiriant vieną straipsnį iš bendro baudžiamojo įstatymo konteksto.

       LR BK 182 straipsnio 1 dalyje yra nustatyta, kad tam, kas apgaule savo ar kitų naudai įgijo svetimą turtą ar turtinę teisę, išvengė turtinės prievolės arba ją panaikino, gali būti paskirtos viešųjų darbų arba baudos, arba laisvės apribojimo, arba arešto, arba laisvės atėmimo iki trejų metų bausmės. Iš tokio plataus numatytų bausmių sąrašo teisėjas, įvertinęs visas bylos aplinkybes ir skirdamas galutinę bausmę asmeniui, gali pasirinkti nebūtinai laisvės atėmimo bausmę.
       Pasiūlymas iš LR BK 182 straipsnio 1 dalies išbraukti laisvės atėmimo bausmę keltų rimtų abejonių, nes sukčiavimas padaromas tik esant kaltininko tiesioginei tyčiai, kas rodo nusikaltimo pavojingumo laipsnį. Be to, sukčiavimo sudėtis yra materiali, t. y., visuomet būtina nustatyti dėl nusikalstamos veikos atsiradusius padarinius. 

      LR BK 54 straipsnyje įtvirtintos nuostatos, susijusios su bendraisiais bausmės skyrimo pagrindais. Šio straipsnio 1 dalyje nurodyta, kad teismas skiria bausmę pagal šio kodekso specialiosios dalies straipsnio, numatančio atsakomybę už padarytą nusikalstamą veiką, sankciją, laikydamasis šio kodekso bendrosios dalies nuostatų. Skirdamas bausmę, teismas atsižvelgia į padarytos nusikalstamos veikos pavojingumo laipsnį, kaltės formą ir rūšį, padarytos nusikalstamos veikos motyvus ir tikslus, nusikalstamos veikos stadiją, kaltininko asmenybę, asmens kaip bendrininko dalyvavimo darant nusikalstamą veiką formą ir rūšį, atsakomybę lengvinančias bei sunkinančias aplinkybes. Bausmės skyrimas yra išimtinė teismo kompetencija. Pagrindinis teismo uždavinys – remiantis įstatymu visapusiškai bei objektyviai ištirti baudžiamosios bylos medžiagą ir priimti teisėtą, pagrįstą ir teisingą nuosprendį. Įstatymų leidėjo įtvirtinti bendrieji bausmės skyrimo pagrindai – viena iš svarbiausių teisėto, pagrįsto ir teisingo nubaudimo garantijų. Jų buvimas atspindi nuostatą, kad bausmė turi būti individualizuota ir paskirta atsižvelgiant į baudžiamojo įstatymo reikalavimus. Lietuvos Aukščiausiojo Teismo senato 2003 m. birželio 20 d. nutarimo Nr. 40 „Dėl teismų praktikos taikant Baudžiamojo proceso kodekso normas, reglamentuojančias nuosprendžių surašymą“ 3.1.12 punkte akcentuojama, kad „motyvuodamas konkrečią bausmę teismas nuosprendyje aprašo byloje nustatytas LR BK 54 straipsnio 2 dalyje nurodytas aplinkybes, įvertina kiekvienos jų reikšmę ir nurodo, kurios ir kaip nulemia bausmės rūšį ir dydį“. Atsižvelgiant į tai, manytina, kad tiek LR BK bendrosios dalies nuostatos, tiek teismų praktika leidžia užtikrinti tinkamos bausmės paskyrimą (nebūtinai laisvės atėmimo).

       LR BK 75 straipsnyje reglamentuojamas bausmės vykdymo atidėjimo institutas. Pagal šio straipsnio 1 dalį, asmeniui, nuteistam laisvės atėmimu už vieną ar kelis nesunkius ar apysunkius tyčinius nusikaltimus ne daugiau kaip ketveriems metams arba ne daugiau kaip šešeriems metams už dėl neatsargumo padarytus nusikaltimus, teismas gali atidėti paskirtos bausmės vykdymą nuo vienerių iki trejų metų. Bausmės vykdymas gali būti atidėtas, jeigu teismas nusprendžia, kad yra pakankamas pagrindas manyti, kad bausmės tikslai bus pasiekti be realaus bausmės atlikimo. 

       Kiekvienas nusikaltęs asmuo turi teisę į teisingą bausmę. Tai viena iš principinių LR BK nuostatų, kuria siekiama subalansuoti, suderinti įstatyminius apribojimus ir teismo diskreciją, vertinant konkrečias bylos aplinkybes. Skirdamas bausmę, teismas ne tik vykdo įstatymo reikalavimus atsižvelgti į nusikalstamos veikos sunkumą bei kaltininko asmenybę, bet ir išreiškia nuomonę apie padarytą veiką bei kaltąjį asmenį. Todėl įstatyme įtvirtinta nuostata, kad jeigu straipsnio sankcijoje numatytos bausmės paskyrimas aiškiai prieštarautų teisingumo principui, teismas vadovaudamasis bausmės paskirtimi gali motyvuotai paskirti švelnesnę bausmę (LR BK 54 straipsnio 3 dalis). Tai reiškia, kad teismas, įvertinęs veikos pavojingumą bei visas kitas bylos aplinkybes, nepažeisdamas asmenų lygybės prieš įstatymą principo ir padaręs išvadą, jog kaltininkui konkretaus straipsnio sankcijoje numatyta švelniausioji bausmė nėra teisinga, gali motyvuotai skirti švelnesnę, negu įstatymo numatyta, bausmę. Be to, pažymėtina ir tai, kad pagal LR BK 55 straipsnį, asmeniui, pirmą kartą teisiamam už nesunkų ar apysunkį tyčinį nusikaltimą, teismas paprastai skiria su laisvės atėmimu nesusijusias bausmes.
	Seimas 2013-09-12 priėmė Seimo protokolinį nutarimą atmesti peticijoje pateiktą pasiūlymas.
Seimo sprendimas yra galutinis ir neskundžiamas.

	23.
	Nikolaj Jadov

(rusų kalba)
	„Dėl Lietuvos Respublikos baudžiamojo proceso kodekso 441 straipsnio 3 dalies pakeitimo“.

     Pareiškėjas siūlo „išimti iš Lietuvos Respublikos baudžiamojo proceso kodekso 441 straipsnio 3 dalies dalį teksto, leidžiančio nagrinėti skundą aukštesnės instancijos teismuose, nedalyvaujant asmeniui, pateikusiam skundą, tokią galimybę palikti tik tokiais atvejais, kai pareiškėjas pats atsisako dalyvauti teismo posėdyje“.
	Komisija 2013-06-12 priėmė sprendimą kreipimąsi pripažinti peticija ir priimti ją nagrinėti.
Komisija 2013-09-18 priėmė sprendimą atmesti peticijoje pateiktą pasiūlymą.

Toks sprendimas buvo priimtas todėl, kad nagrinėjant skundą aukštesniajame teisme, kaltinamojo gynybos teisė yra pakankamai įgyvendinama per gynėją. Nėra tikslinga įtvirtinti privalomą kaltinamojo ar nuteistojo dalyvavimą, kadangi aukštesniajam teismui nagrinėjant skundus dėl žemesniųjų teismų nutarčių, nėra sprendžiamas jo kaltės klausimas. Be to, gynybos teisę galima įgyvendinti vėlesniuose proceso etapuose, paduodant apeliacinį skundą.


	Seimas 2013-10-15 priėmė sprendimą atmesti peticijoje pateiktą pasiūlymą.
Šis Seimo sprendimas yra galutinis ir neskundžiamas.

	24.
	Kazimieras Garšva ir kt. pareiškėjai
	„Dėl Lietuvos Respublikos baudžiamojo kodekso ir Lietuvos Respublikos valstybinės kalbos įstatymo papildymo“.

     Pareiškėjai siūlo:

     1) papildyti Lietuvos Respublikos baudžiamąjį kodeksą 1271 straipsniu.

„Konstitucinių valstybinės kalbos pagrindų griovimas, valstybinės kalbos išniekinimas.

Tas, kas grubiai pažeidžia Lietuvos Respublikos Konstitucijos 10, 14, 17 straipsnius, Lietuvos Respublikos Konstitucinio Teismo 1999-10-21 d., 2009-11-06 d. sprendimus, Lietuvos Respublikos Valstybinės kalbos įstatymo 14, 19, 23 bei kitus straipsnius ir Lietuvos Respublikos teritorijoje greta valstybinės kalbos neteisėtai įveda kitų kalbų funkcionavimą, kraipo seniausią iš gyvųjų indoeuropiečių kalbų kultūros paveldą - autentiškus vietovardžius, vardus, pavardes, gatvių pavadinimus ir 1.1. arba viešai pasityčioja iš Lietuvos Respublikos valstybinės kalbos bei konstitucinių valstybinės kalbos pagrindų ir juos griauna, baudžiamas viešaisiais darbais, bauda arba laisvės apribojimu, arba laisvės atėmimu iki dvejų metų. Kai nusikalstama veika padaryta piktnaudžiaujant viešosiomis teisėmis, darbinės ar profesinės veiklos srityje, pagal BK 42-45 str. nusikaltusiems asmenims atimamos viešosios teisės ir teisė dirbti tam tikrą darbą arba užsiimti tam tikra veikla.

      2) papildyti Lietuvos Respublikos valstybinės kalbos įstatymo 24 straipsnį: „Bet kokie veiksmai prieš Lietuvos Respublikos nustatytą valstybinės kalbos statusą neleistini“ – šiuo nauju punktu: „Už šio įstatymo pažeidimą ir konstitucinių Valstybinės lietuvių kalbos pagrindų griovimą pagal BK 1271 straipsnį numatoma baudžiamoji atsakomybė“.
	Komisija 2013-06-12 priėmė sprendimą kreipimąsi pripažinti peticija ir priimti ją nagrinėti.
Komisija 2013-10-09 priėmė sprendimą atmesti peticijoje pateiktus pasiūlymus.

Komisija priėmė sprendimą atmesti peticijoje pateiktus pasiūlymus, atsižvelgusi į Tteisingumo ministerijos, Valstybinės lietuvių kalbos komisijos ir Valstybinės kalbos inspekcijos pateiktas nuomones, taip pat dėl šių motyvų:

1) pasiūlymas kriminalizuoti konstitucinių valstybinės kalbos pagrindų griovimą ir valstybinės kalbos išniekinimą be reikalo apkrautų baudžiamąją teisinę sistemą, nes abejotina, ar siūlomi veiksmai yra pakankamai pavojingi, jog galėtų užtraukti baudžiamąją atsakomybę. Baudžiamoji teisė, kaip teisinio reguliavimo priemonė, yra laikoma ultima ratio, todėl baudžiamuosiuose įstatymuose sankcijos už tam tikras asmenų veikas turi būti įtvirtintos tik tada, kai kitomis socialinėmis ar teisinėmis priemonėmis apginti teisinių gėrių neįmanoma. Tik toks elgesys, kuris laikomas pavojingiausiu, ir su kuriuo kovojant kitokios priemonės laikomos neefektyvios, turėtų būti kriminalizuojamas; 

2) Lietuvos Respublikos administracinių teisės pažeidimų kodekse (toliau – ATPK) pakankamai išsamiai reglamentuojamas valstybinės kalbos apsaugos klausimas. Administracinę atsakomybę užtraukia valstybinės kalbos nevartojimas (ATPK 911 straipsnis), Valstybinės lietuvių kalbos komisijos nutarimų ir Valstybinės kalbos inspekcijos pareigūnų nurodymų nevykdymas (ATPK 912 straipsnis), valstybinės kalbos nevartojimas atliekant tarnybines pareigas (ATPK 913 straipsnis), valstybinės kalbos nevartojimas raštvedyboje ir susirašinėjant šalies viduje (ATPK 914 straipsnis), dokumentų pateikimas nevalstybine kalba (ATPK 915 straipsnis), televizijos ir radijo laidų, televizijos, kino ir videofilmų nevertimas į valstybinę kalbą (ATPK 916 straipsnis). Atsižvelgiant į tai, tam, kad pagrįsti baudžiamosios atsakomybės būtinybę, reikalingas išsamus ir nuoseklus argumentavimas dėl tokių veikų pavojingumo, dėl jų paplitimo, galimybių juos išaiškinti ir kitų svarbių aspektų, kuriuos įvertinus sprendžiama dėl konkrečios veikos kriminalizavimo;

3) pareiškėjo pridėtoje medžiagoje pateikti argumentai dėl kai kurių politikų ir jų atstovaujamų partijų viešai skelbiamos nepagarbos pagrindiniam Konstitucijoje apibrėžtam Valstybinės kalbos įstatymui, teisinio nihilizmo demonstravimo kelia abejonių, nes juose pateikiama tam tikrų asmenų nuomonė konkrečiu klausimu, išsakoma pozicija dėl vieno ar kito su valstybine kalba susijusio aspekto. Tam, kad atitinkame elgesyje būtų galima įžvelgti nusikalstamos veikos požymius, asmens veikoje turi būti nustatomi ir subjektyviosios pusės požymiai, pavyzdžiui, kaltės forma, t. y. asmens psichinis santykis su veika, noras nusikalstamai veikti ir t. t. Nuomonės išsakymas tam tikru klausimu nebūtinai gali reikšti, kad konkretus asmuo tokiu elgesiu nori griauti valstybinės kalbos pagrindus ar išniekinti valstybinę kalbą. Nereikėtų painioti nuomonės reiškimo dėl, pavyzdžiui, su tautinėmis mažumomis susijusių klausimų, ir tyčinių veiksmų, kuriais siekiama pavojingų (gal net nusikalstamų) pasekmių. Svarbu užtikrinti, kad ginant vienas konstitucines vertybes nebūtų paminami kiti Konstitucijoje įtvirtinti principai (žodžio laisvė, teisė į saviraišką ir kt.);

4) Lietuvos Respublikos valstybinės kalbos įstatymo 24 straipsnyje nurodyta, kad bet kokie veiksmai prieš Lietuvos Respublikos Konstitucijos nustatytą valstybinės kalbos statusą neleistini. Už šio įstatymo nuostatų tiesioginį vykdymą atsakingi institucijų, įstaigų, įmonių, tarnybų bei organizacijų vadovai. Asmenys, pažeidę šį įstatymą, atsako įstatymų nustatyta tvarka. Atsižvelgiant į tai, pasiūlymas papildyti šį straipsnį nauja formuluote, pagal kurią už šio įstatymo pažeidimą ir konstitucinių valstybinės lietuvių kalbos pagrindų griovimą pagal Lietuvos Respublikos baudžiamojo kodekso (toliau – BK) 1271 straipsnį siūloma numatyti baudžiamąją atsakomybę, yra perteklinis, nes nuoroda, jog asmenys, pažeidę šį įstatymą, atsako įstatymų nustatyta tvarka apima tiek administracinę, tiek kitokio pobūdžio atsakomybę, jei tokia būtų numatyta;

5) pareiškėjo pasiūlymas papildyti BK konkrečia nusikalstama veika neatitinka baudžiamojo įstatymo straipsnių dispozicijų konstravimo ypatumų. Paprastai nusikalstamų veikų sudėtys baudžiamajame įstatyme formuluojamos taip, kad apibrėžtų pagrindinius tam tikros veikos požymius (bruožus), t. y. numatomos konkrečios alternatyvios veikos, už kurių padarymą kyla baudžiamoji atsakomybė, arba straipsnių dispozicijos konstruojamos taip, kad numatyti bendrieji (platesnės apimties) požymiai apimtų kitus. Šiuo atveju pareiškėjo pasiūlytas BK 1271 straipsnis konstruojamas labai detaliai, smulkmeniškai ir pasižymi kazuistiškumu (minimi konkretūs Konstitucinio Teismo sprendimai, vartojamos tokios formuluotės kaip „gyvųjų indoeuropiečių kalbų kultūros paveldas ir t. t.), kurio baudžiamajame įstatyme turėtų būti vengiama;

6) pareiškėjo peticijoje siūlomame BK 1271 straipsnyje konstruojami nusikalstamos veikos požymiai nėra apibrėžti teisiniame kontekste. Nėra aišku, kaip reikėtų aiškinti tokius požymius kaip „kitų kalbų funkcionavimo įvedimas“, „paveldo kraipymas“, „kalbos pagrindų griovimas“ ir pan. Be to, išskiriant du Konstitucinio Teismo sprendimus (1999 m. spalio 21 d, 2009 m. lapkričio 6 d.), už kurių nesilaikymą siūloma nustatyti baudžiamąją atsakomybę, neaišku, kokios pasekmės būtų už kitų Konstitucinio Teismo sprendimų nesilaikymą, t. y. kodėl iš visos Konstitucinio Teismo doktrinos išskiriami du sprendimai, kurių svarba ir reikšmė kitų Konstitucinio Teismo priimamų sprendimų atžvilgiu būtų įtvirtinta baudžiamajame įstatyme;

7) BK 42 straipsnyje numatytos bausmių rūšys (fiziniams asmenims), o BK 43 straipsnyje – bausmių rūšys juridiniams asmenims, tarp kurių nėra nei viešųjų teisių atėmimo, nei teisės dirbti tam tikrą darbą ar užsiimti tam tikra veikla atėmimo. 2011 m. birželio 21 d. įstatymu Nr. XI-1472 BK buvo pakeistas, iš bausmių sąrašo išbraukiant tokias bausmes kaip viešųjų teisių atėmimas bei teisės dirbti tam tikrą darbą arba užsiimti tam tikra veikla atėmimas. Analogiškomis priemonėmis minėtu įstatymu papildytas baudžiamojo poveikio priemonių sąrašas (BK 681 ir 682 straipsniai);

8) yra parengtas ir užregistruotas Lietuvos Respublikos valstybinės kalbos konstitucinio įstatymo projektas XIIP-558, kuris reglamentuoja valstybinės kalbos vartojimą viešajame Lietuvos Respublikos gyvenime, valstybinės kalbos tvarkybą, kontrolę ir atsakomybę už šio įstatymo pažeidimą, todėl keisti Valstybinės kalbos įstatymą taip, kaip siūlo pareiškėjas yra netikslinga.
	Seimas 2013-10-15 priėmė sprendimą atmesti peticijoje pateiktus pasiūlymus.

Šis Seimo sprendimas yra galutinis ir neskundžiamas.

	25.
	Arūnas Jabkevičius
	„Dėl Lietuvos Respublikos bausmių vykdymo kodekso pakeitimo“.

      Pareiškėjas siūlo „teikti svarstyti BVK pataisas ar jų priedus, kad nuteistieji turėtų galimybę kreiptis į atitinkamas institucijas dėl bylų ir nuosprendžių peržiūrėjimo, kad būtų galimybė, už gerą elgesį, atlikus tam tikrą dalį bausmės, pakeičiant į terminuotą laisvės atėmimo bausmę iš bausmės iki gyvos galvos. Ir vadovaujantis Žmogaus teisių konvencija įgyvendinti nepažeidžiant LR BVK.“
	Komisija 2013-06-26 nusprendė, kad kreipimasis neatitinka Peticijų įstatymo nustatytų reikalavimų – neaiškiai suformuluotas pasiūlymas. 

      Komisija taip pat nusprendė informuoti pareiškėją apie tai, kad Lietuvos Respublikos baudžiamojo proceso kodekse (3621 ir 451 straipsnio nuostatos) jau yra nustatyta galimybė atnaujinti bylą ir peržiūrėti nuosprendžius, Lietuvos Respublikos bausmių vykdymo kodekso 165 straipsnyje nustatyta, kad nuteistąjį iki gyvos galvos po 10 metų apylinkės teismo nutartimi už gerą elgesį galima perkelti į pataisos namus tęsti bausmės atlikimą, Lietuvos Respublikos baudžiamojo kodekso 51 straipsnyje nustatyta galimybė nuteistajam iki gyvos galvos sušvelninti bausmę iki 25 metų.
	

	26.
	Kęstutis Vilkauskas
	„Dėl Lietuvos Respublikos radioaktyviųjų atliekų tvarkymo įstatymo papildymo“.
      Pareiškėjas siūlo papildyti Radioaktyviųjų atliekų tvarkymo įstatymo 7 straipsnio 2 dalį  nauju punktu, o 10 straipsnį – nauja dalimi.
	Komisija 2013-07-03 priėmė sprendimą kreipimąsi pripažinti peticija ir priimti ją nagrinėti.
Komisija 2013-09-18 priėmė sprendimą atmesti peticijoje pateiktus pasiūlymus todėl, kad Valstybinės atominės energetikos saugos inspekcijos (toliau – VATESI), VĮ „Ignalinos atominė elektrinė“ (toliau – IAE) ir VĮ „Radioaktyviųjų atliekų tvarkymo agentūra“ (toliau – RATA) atsiskaitymo už vykdomą veiklą mechanizmai jau yra nustatyti teisės aktuose.

Vadovaujantis VATESI nuostatų 1 punktu VATESI yra branduolinės energetikos srities veiklos su jonizuojančiosios spinduliuotės šaltiniais (šios veiklos branduolinės saugos, radiacinės saugos, branduolinės energetikos objektų, branduolinių ir branduolinio kuro ciklo medžiagų fizinės saugos, branduolinių medžiagų apskaitos ir kontrolės) valstybinį reglamentavimą ir priežiūrą vykdanti savarankiška valstybės biudžetinė įstaiga. VATESI nepavaldi Energetikos ministerijai, jos savininko teises ir pareigas įgyvendina Vyriausybė. Pagal Branduolinės energijos įstatymo 21 straipsnio 5 dalį VATESI kiekvienais metais teikia Lietuvos Respublikos Prezidentui ir Vyriausybei metinę VATESI veiklos ataskaitą, kurioje, pateikiama ir informacija apie tai, kaip VATESI prižiūri ir užtikrina, kad būtų laikomasi teisės aktų reikalavimų tvarkant radioaktyviąsias atliekas branduolinės energetikos objektuose. Ši ataskaita skelbiama viešai teisės aktų nustatyta tvarka.

Lietuvoje radioaktyviųjų atliekų tvarkytojo funkcijas (licencijuojamą veiklą) vykdo dvi įmonės: IAE ir RATA. Jos kasmet rengia ir teikia VATESI ataskaitas apie licencijų sąlygų vykdymą. Be to, reguliariai įmonės VATESI teikia branduolinės energetikos objektų saugos analizės ataskaitas.

IAE ir RATA savininko teises ir pareigas įgyvendina Energetikos ministerija, kuriai šios įmonės teikia ketvirtines veiklos ataskaitas, su kuriomis galima susipažinti šių įmonių tinklapiuose.
	Seimas 2013-10-15 priėmė sprendimą atmesti peticijoje pateiktus pasiūlymus.

Šis Seimo sprendimas yra galutinis ir neskundžiamas.

	27.
	Antanas Algimantas Miškinis
	„Dėl Lietuvos Respublikos šilumos ūkio įstatymo“.
	2013-07-03 Komisija nusprendė, kad kreipimasis neatitinka Peticijų įstatymo nustatytų formos ir turinio reikalavimų – neaišku, kokie siūlymai ar reikalavimai, kurių tenkinimui reikėtų keisti ar papildyti Lietuvos Respublikos šilumos ūkio įstatymą, yra suformuluoti šiame kreipimesi. 

      Atsižvelgus į tai, šis kreipimasis negali būti nagrinėjamas Lietuvos Respublikos peticijų įstatymo nustatyta tvarka.
	

	28.
	Nikolaj Jadov

(rusų kalba)
	„Dėl Lietuvos Respublikos baudžiamojo proceso kodekso 444 straipsnio“.
      Pareiškėjas prašo pakeisti Baudžiamojo proceso kodekso 444 straipsnio 1 dalį, leisti peržiūrėti teismo nuosprendį, jeigu jis priimtas dėl liudytojų melagingų parodymų arba teisėsaugos pareigūnų piktnaudžiavimo.
	Komisija 2011-09-11 priėmė sprendimą kreipimąsi pripažinti peticija ir priimti ją nagrinėti.
              Komisija 2013-12-04 priėmė sprendimą atmesti peticijoje pateiktą pasiūlymą.

Toks sprendimas buvo priimtas, atsižvelgus į  Teisingumo ministerijos pateiktą nuomonę ir todėl, kad vadovaujantis nekaltumo prezumpcijos principu, asmuo laikomas nekaltu tol, kol jo kaltumas neįrodytas (Lietuvos Respublikos Konstitucijos 31 straipsnis). Atsižvelgiant į tai, kad melagingų parodymų davimas, melagingo ekspertizės akto paskelbimas, kitoks netikrų įrodymų pateikimas, taip pat piktnaudžiavimas, tarnybos pareigų neatlikimas yra nusikalstamos veikos, jų padarymo faktas negali būti patvirtintas jokiu kitu dokumentu – tik apkaltinamuoju teismo nuosprendžiu. Bet kokios kitos formos nusikalstamos veiklos konstatavimas reikštų nekaltumo prezumpcijos pažeidimą.
	Seimas 2013-12-12 priėmė Seimo protokolinį nutarimą atmesti peticijoje pateiktą pasiūlymą.

Šis Seimo sprendimas yra galutinis ir neskundžiamas.

	29.
	Kęstutis  Vilkauskas
	„Dėl Lietuvos Respublikos bausmių vykdymo kodekso 154 straipsnio“.
      Pareiškėjas siūlo Lietuvos Respublikos bausmių vykdymo kodekso 154 straipsnio 1 dalį papildyti žodžiais „aukštojo mokslo“ ir ją išdėstyti taip: 

    „1. Nuteistiesiems, laikomiems pataisos namuose lengvosios grupės sąlygomis, bei nuteistiesiems,

laikomiems pataisos namuose paprastosios grupės sąlygomis ir atbuvusiems ne mažiau kaip vieną trečdalį bausmės laiko, taip pat nuteistiesiems, paliktiems kardomojo kalinimo vietose, laisvės atėmimo vietos ligoninėje ar kalėjime atlikti ūkio darbus, gali būti leidžiama išvykti be sargybos už pataisos įstaigos ar kardomojo kalinimo

vietos teritorijos ribų, jeigu to reikia dėl bendrojo lavinimo, profesinio mokymo, aukštojo mokslo, dirbamo darbo pobūdžio arba dalyvavimo vienos iš šio Kodekso 137 straipsnio 2 dalies 1, 2, 3 ir 4 punktuose nustatytų

formų socialinėje reabilitacijoje.“

 
	Komisija 2011-09-11 priėmė sprendimą kreipimąsi pripažinti peticija ir priimti ją nagrinėti. 
Komisija 2013-11-20  priėmė sprendimą atmesti peticijoje pateiktą pasiūlymą.

       Šį sprendimą Komisija priėmė, atsižvelgusi į Lietuvos Respublikos teisingumo ministerijos pateiktą nuomonę ir dėl šių motyvų:

        1) laisvės atėmimo bausmės atlikimas yra susijęs su nuteistųjų izoliavimu ir nuolatine jų priežiūra, todėl formalizuojant nuteistųjų galimybę išvykti iš pataisos įstaigos dėl aukštojo mokslo, gali būti apsunkintas laisvės atėmimo bausmės vykdymo procesas ir šio proceso poveikis nuteistiesiems. Nuteistajam pasirinkus dieninę studijų formą kitame mieste esančioje aukštojoje mokykloje, dėl akademinių užsiėmimų (paskaitų, seminarų, konsultacijų) bei egzaminų, pataisos įstaigoje nuteistojo praleidžiamas laikas būtų iš esmės minimalus. Be to, būtų itin sudėtinga kontroliuoti, ar tokios nuteistojo išvykos ar dalis išvykų yra susijusios su jo studijomis ir ar tokiomis išvykomis nepiktnaudžiaujama siekiant neteisėtų tikslų;

      2) BVK šiuo metu numato pakankamai galimybių nuteistiesiems siekti aukštojo mokslo, jei pasirenkama tokia studijų forma, kuri nereikalauja nuolatinio nuteistojo išvykimo iš bausmės atlikimo vietos: nuotolinis mokymas, ištęstinės studijos ir kt.; 

      3) pagal BVK 104 straipsnį, nuteistiesiems, laikomiems pataisos įstaigose lengvosios ir paprastosios grupių laikymo sąlygomis ir atlikusiems ne mažiau kaip pusę teismo paskirtos bausmės, gali būti leista vieną kartą per tris mėnesius trims paroms parvykti į namus. Leidimą parvykti į namus duoda pataisos įstaigos direktorius įsakymu, atsižvelgdamas į nuteistojo asmenybę, kokia bausmės dalis atlikta, elgesį bausmės atlikimo metu; 

      4) BVK 130 straipsnis nustato dirbančių nuteistųjų teisę į atostogas. Šio straipsnio 1 dalyje nurodyta, jog pataisos namuose lengvosios ir paprastosios grupių laikymo sąlygomis atliekantys laisvės atėmimo bausmę nuteistieji, kurie stropiai dirba, turi teisę į keturiolikos kalendorinių dienų nemokamas atostogas per vienerius metus. Šios atostogos įskaitomas į bausmės atlikimo laiką. Be to, paminėtina, kad nurodytos atostogos suteikiamos nuteistajam atlikus vienuolika mėnesių bausmės, jeigu jis neturi galiojančių nuobaudų. Atsižvelgiant į tai, atitikdamas paminėtuose BVK straipsniuose nurodytas sąlygas, nuteistasis turi teisę bausmės atlikimo laikotarpiu trumpesniam ar ilgesniam laikui išvykti iš pataisos įstaigos. Esant poreikiui, nuteistieji minėtas išvykas gali išnaudoti ir mokymosi tikslais (pateikti stojimo į aukštąją mokyklą dokumentus, mokomosios literatūros paieškai, konsultacijoms, mokymo įstaigos nustatytiems atsiskaitymams: egzaminams, įskaitoms išlaikyti).
	Seimas 2013-12-04 priėmė Seimo protokolinį nutarimą atmesti peticijoje pateiktą pasiūlymą. Šis Seimo sprendimas galutinis ir neskundžiamas.

	30.
	Antanas Algimantas Miškinis
	„Dėl Lietuvos Respublikos šilumos ūkio įstatymo“.
      Pareiškėjas siūlo  „priimti Šilumos ūkio įstatymo 33 straipsnio pakeitimo įstatymo pakeitimo įstatymą,

kuriame nustatyti konkrečius įgyvendinamųjų teisės aktų priėmimo terminus.“
	Komisija 2011-09-11 priėmė sprendimą kreipimąsi pripažinti peticija ir priimti ją nagrinėti. 

      Komisija 2013-12-11 priėmė sprendimą peticijoje pateiktą pasiūlymą.

      Toks sprendimas buvo priimtas, atsižvelgus į Seimo kanceliarijos Teisės departamento, Teisingumo ministerijos ir Energetikos ministerijos pateiktas nuomones ir todėl, kad remiantis teisėkūros principais, teisėkūros subjektai privalo užtikrinti teisės aktų sistemiškumą, reiškiantį, kad teisės normos turi derėti tarpusavyje, žemesnės teisinės galios teisės aktai neturi prieštarauti aukštesnės teisinės galios teisės aktams, o įstatymo įgyvendinamieji teisės aktai turi būti rengiami ir priimami taip, kad įsigaliotų kartu su įstatymu ar atskiromis jo nuostatomis, kurias šie teisės aktai įgyvendina. Tokia teisėkūros sistemiškumo principą apibrėžianti taisyklė tiesiogiai yra įtvirtinta Lietuvos Respublikos teisėkūros pagrindų įstatyme, kuris įsigalios 2014 m. sausio 1 d.

      Šiuo metu teisės aktai, taip pat ir įstatymai, turi būti rengiami, laikantis Lietuvos Respublikos įstatymų ir kitų teisės norminių aktų rengimo tvarkos įstatyme, kuris reglamentuoja Lietuvos Respublikos įstatymų ir kitų teisės norminių aktų rengimą, jo stadijas, teisės aktų formos, struktūros, turinio ir kalbos reikalavimus, taip pat Įstatymų ir kitų teisės aktų rengimo rekomendacijų, patvirtintų 1998 m. rugpjūčio 17 d. teisingumo ministro įsakymu Nr. 104. Šiuose teisės aktuose numatyti bendro pobūdžio reikalavimai teisės aktams: teisės aktas turi atitikti Lietuvos Respublikos Konstituciją, taip pat kitus galiojančius teisės aktus, tačiau pagal galiojantį teisinį reguliavimą nėra įtvirtinto reikalavimo, kad teisės akte (nagrinėjamu atveju – įstatyme) turi būti nustatyti būtinų šio teisės akto įgyvendinamųjų teisės aktų priėmimo terminai.

Lietuvos Respublikos Vyriausybės darbo reglamento 150 punkte nustatyta, kad pavedimai parengti atitinkamo teisės akto projektą turi būti įvykdyti per 4 mėnesius nuo jų gavimo dienos, jeigu pavedime, įstatyme ar kitame teisės akte, kurio pagrindu duodamas pavedimas, nenurodytas konkretus įvykdymo laikas.

Taigi teisėkūros subjektai, vadovaudamiesi teisėkūroje galiojančiu sistemiškumo, proporcingumo ir kitais principais, ir šiuo metu turėtų užtikrinti, kad įstatymo įgyvendinamieji teisės aktai būtų rengiami ir priimami taip, kad įsigaliotų kartu su įstatymu ar atskiromis jo nuostatomis, kurias šie teisės aktai įgyvendina, kad įgyvendinamiesiems teisės aktams parengti ir priimti iki įstatymo įsigaliojimo būtų suteikta pakankamai laiko.


	Seimas 2013-12-12 priėmė Seimo protokolinį nutarimą atmesti peticijoje pateiktą pasiūlymą.

Šis Seimo sprendimas yra galutinis ir neskundžiamas.

	31.
	Aleksandr Jegorov
(užsienietis, nuolat gyvenantis Lietuvoje) 
	„Dėl teisės aktų, reglamentuojančių vienkartinių išmokų bei pensijų mokėjimą nukentėjusiems asmenims, kurie dalyvavo, likviduojant ČAE avarijos padarinius, priėmimo“.
Pareiškėjas siūlo „apsvarstyti galimybę papildyti jau priimtus teisės aktus, reglamentuojančius vienkartinių išmokų bei pensijų mokėjimą nukentėjusiems asmenims, kurie dalyvavo likviduojant ČAE avarijos padarinius.“
	Komisija 2011-09-11 priėmė sprendimą kreipimąsi pripažinti peticija ir priimti ją nagrinėti. 
      Vadovaudamasi Peticijų įstatymo 9 straipsnio 1 dalimi, Komisija taip pat priėmė sprendimą kreipimosi dalį, susijusią su vienkartinių kompensacijų skyrimu asmenims, patyrusiems žalą likviduojant Černobylio atominės elektrinės avarijos padarinius, persiųsti Vyriausybės Peticijų komisijai.

       Komisija 2013-11-06 priėmė sprendimą atmesti peticijoje pateiktą pasiūlymą.

Komisija priėmė sprendimą atmesti peticijoje pateiktą pasiūlymą, atsižvelgusi į Lietuvos Respublikos socialinės apsaugos ir darbo ministerijos pateiktą nuomonę, taip pat dėl šių motyvų:

       1) valstybinių pensijų prigimtis yra kitokio pobūdžio, negu socialinio draudimo ar socialinių (šalpos) pensijų, kurios pagrįstos socialinio draudimo bei socialinės paramos principais. Nukentėjusiųjų asmenų valstybinės pensijos iš esmės yra valstybės kompensacija savo piliečiams, nukentėjusiems nuo 1939-1990 metų okupacijų;

      2) Lietuvos Respublikos Konstitucinis Teismas 2000 m. vasario 10 d. nutarime yra konstatavęs, kad nukentėjusiųjų asmenų valstybinių pensijų skyrimo pagrindai, jų dydžiai, skyrimo bei mokėjimo sąlygos turi būti nustatytos įstatyme. Taip pat Konstitucinis Teismas yra pažymėjęs, kad įstatymų leidėjo diskrecija, nustatant valstybinių pensijų skyrimą, yra platesnė, nei reglamentuojant kitas pensijas (senatvės ar nedarbingumo). Valstybinės pensijos skyrimo sąlygos gali būti labai įvairios ir priklausyti nuo tam tikrų ypatumų (ekonominių valstybės išgalių, valstybės nuostatų ir kt.). Nukentėjusiųjų asmenų valstybinių pensijų skyrimą reglamentuoja Lietuvos Respublikos valstybinių pensijų įstatymas (toliau – Pensijų įstatymas), kuriame nustatyta, kad šios pensijos skiriamos tik Lietuvos Respublikos piliečiams. Ši nuostata minėtame įstatyme įteisinta nuo 1995 m sausio 1 d., t. y. nuo jo įsigaliojimo datos, ir ši sąlyga niekada nebuvo panaikinta. Be to, šis reikalavimas yra taikomas ir kitiems valstybinių pensijų (Lietuvos Respublikos pirmojo ir antrojo laipsnio, pareigūnų ir karių, teisėjų valstybinių pensijų) gavėjams;

       3) Černobylio atominės elektrinės avarijos padarinių likvidavimo dalyviams (toliau – dalyviai) nukentėjusiųjų asmenų valstybinės pensijos skiriamos, kai jie Valstybinio socialinio draudimo fondo valdybos teritoriniam skyriui pateikia Lietuvos gyventojų genocido ir rezistencijos tyrimo centro pagal Lietuvos Respublikos asmenų, nukentėjusių nuo 1939-1990 metų okupacijų, teisinio statuso įstatymo 7 straipsnio 1 dalies 8 punkto j papunktį išduotą nuo 1939-1990 metų okupacijų nukentėjusio asmens teisinio statuso pažymėjimą, Tačiau, vadovaujantis minėto įstatymo nuostatomis, nuo okupacijų nukentėjusio asmens teisinis statusas pripažįstamas tik Lietuvos Respublikos piliečiams. Taigi net ir tuo atveju, jeigu būtų Pensijų įstatyme atsisakyta reikalavimo skirti nukentėjusiųjų asmenų valstybines pensijas tik Lietuvos Respublikos piliečiams, pareiškėjui nebūtų teisinės galimybės skirti nukentėjusių asmenų valstybinę pensiją, nes jis negalėtų pateikti nukentėjusio nuo 1939-1990 metų okupacijų teisinio statuso pažymėjimo;

      4) Konstitucinis Teismas, aiškindamas konstitucinį Lietuvos Respublikos pilietybės institutą, yra konstatavęs, kad pilietybė yra nuolatinis, nepertraukiamas asmens ir valstybės teisinis ryšys, kuris išlieka, kad ir kur pilietis būtų: ar valstybėje, kurios pilietis jis yra, ar už jos ribų – jo teisinis ryšys su valstybe, kurios pilietis jis yra, nenutrūksta, būtent tai leidžia atskirti šį ypatingą ryšį nuo teisinio ryšio, susidarančio tarp valstybės ir joje nuolat (ar laikinai) gyvenančio užsieniečio, kai toks asmuo išvyksta, jo teisinis ryšys su valstybe nutrūksta.
	Seimas 2013-11-19 priėmė Seimo protokolinį nutarimą atmesti peticijoje pateiktą pasiūlymą.
Šis Seimo sprendimas yra galutinis ir neskundžiamas.

	32. 
	Vitold Filistovič
	„Už permainas vartotojų teisių apsaugoje, sprendžiant viešąsias problemas energetiniame sektoriuje“.

	Komisija 2013-09-18 nusprendė kreipimosi nenagrinėti Peticijų įstatymo nustatyta tvarka, nes kreipimasis neatitinka minėto įstatymo nustatytų reikalavimų( siūlymai, kuriuos pareiškėjas vadina tikslais, yra suformuluoti neaiškiai, nekonkrečiai ir yra dviprasmiški).

Pareiškėjas taip informuotas, kad atsiskaitymą su šilumos tiekėju reglamentuoja Lietuvos Respublikos šilumos ūkio įstatymo 12 straipsnis, pagal kurio 1 dalį šilumos vartotojai atsiskaito su šilumos tiekėju už sunaudotą šilumą pagal šilumos pirkimo-pardavimo vietoje įrengtų atsiskaitomųjų šilumos apskaitos prietaisų rodmenis. Minėto straipsnio 2 dalis numato, jog tais atvejais, kuomet pastate yra daugiau kaip vienas šilumos vartotojas, visas pastate suvartotas šilumos kiekis paskirstomas (išdalijamas) vartotojams, o kiekvienas vartotojas moka už jam priskirtą šilumos kiekį, išmatavus, įvertinus ar kitaip pagal Valstybinės kainų ir energetikos kontrolės komisijos (toliau – Komisija) rekomenduojamus taikyti ar su ja suderintus metodus nustačius, kokia visų vartotojų bendrai suvartoto šilumos kiekio dalis tenka tam šilumos vartotojui. Šių dalių matavimo, nustatymo ar įvertinimo metodą šilumos vartotojai pasirenka Civilinio kodekso nustatyta sprendimų priėmimo tvarka iš Komisijos rekomenduotų taikyti metodų. Kiti metodai gali būti taikomi tik suderinti su Komisija. Kol vartotojai pasirenka metodą, taikomas pastato šildymo ir karšto vandens sistemą bei įrengtus atsiskaitomuosius apskaitos prietaisus atitinkantis metodas. Taigi minėta įstatymo nuostata numato vartotojų teisę pasirinkti suvartoto šilumos kiekio paskirstymo tvarką, arba inicijuoti ir, suderinus su Komisija, taikyti individualų paskirstymo šilumos paskirstymo metodą. 

Taigi Šilumos ūkio įstatymas pakankamai reglamentuoja vartotojo suvartotos šilumos paskirstymo ir atsiskaitymo su šilumos tiekėju teisinius santykius, todėl detalesnis Jūsų kreipimesi keliamų klausimų reglamentavimas turėtų būti nustatytas poįstatyminiuose teisės aktuose, kurių nagrinėjimas nepriklauso Seimo Peticijų komisijos kompetencijai. Tuo klausimu reikėtų kreiptis į Lietuvos Respublikos energetikos ministeriją ar į Valstybinės kainų ir energetikos kontrolės komisiją.

Dėl „viešos tęstinės paslaugos sprendimo ne teisme tvarkos“, pareiškėjas informuotas, kad dabar galiojantys Lietuvos Respublikos energetikos įstatymas, Lietuvos Respublikos šilumos ūkio įstatymas ir kiti energetikos sektorius reglamentuojantys įstatymai pilnai užtikrina vartotojų teisę į veiksmingą, ekonomišką ir operatyvią savo pažeistų teisių gynybą išankstine skundų ne teisme nagrinėjimo tvarka. Tais atvejais, kai vartotojas turi įtarimą dėl galimojo teisių ir teisėtų interesų pažeidimo, jis turi teisę pirmiausia kreiptis ne į teismą, o į atitinkamą instituciją pagal įstatymuose joms priskirtą kompetenciją (Energetikos įstatymo 34 straipsnis, Šilumos ūkio įstatymo 21 straipsnis). Tais atvejais, kai vartotojai nesutinka su priimtais viešojo administracinio subjekto sprendimais, visais atvejais juos gali skųsti administracinių ginčų komisijai arba administraciniam teismui.

Dauguma pareiškėjų pateiktų siūlymų yra susiję su bendra asmenų aptarnavimo viešojo administravimo institucijose tvarka ir procedūromis. Pareiškėjas, kaip vieną iš pasiūlymų, nurodo nustatyti energetikos vartotojams vieną centrinę instituciją, į kurią kreiptųsi visi vartotojai, o ši savo ruožtu peradresuotų jų prašymus kompetentingoms institucijoms bei gavusi jų išvadas, formuotų galutinį atsakymą pareiškėjams. Pažymėtina, kad dabar galiojanti Lietuvos Respublikos viešojo administravimo įstatymo redakcija įtvirtina pareigą viešojo administravimo subjektams, aptarnaujant pareiškėjus, vadovautis „vieno langelio“ principu, kuris reiškia, kad asmeniui informacija suteikiama, prašymas, skundas ar pranešimas priimamas ir atsakymas į juos pateikiamas vienoje darbo vietoje. Prašymą. skundą ar pranešimą nagrinėja ir informaciją iš savo administracijos padalinių, pavaldžių subjektų, prireikus – ir iš kitų viešojo administravimo subjektų – gauna pats prašymą, skundą ar pranešimą nagrinėjantis ir administracinį sprendimą priimantis viešojo administravimo subjektas, neįpareigodamas tai atlikti prašymą, skundą ar pranešimą padavusį asmenį. Tais atvejais, kai viešojo administravimo subjektas neturi įgaliojimų priimti administracinės procedūros sprendimą dėl skunde išdėstyto klausimo, jis perduoda skundą viešojo administravimo subjektui, kuris turi reikiamus įgaliojimus, ir apie tai praneša asmeniui.
	

	33.
	Kęstutis Vilkauskas
	„Dėl Lietuvos Respublikos baudžiamojo kodekso 182 straipsnio pakeitimo“.

      Pareiškėjas siūlo pakeisti „Lietuvos Respublikos baudžiamojo kodekso 182 straipsnio 1 ir dalis ir jas išdėstyti taip:

182 straipsnis. Sukčiavimas

1. Tas, kas apgaule savo ar kitų naudai įgijo svetimą turtą ar turtinę teisę, išvengė turtinės prievolės arba ją panaikino, baudžiamas viešaisiais darbais arba bauda, arba laisvės apribojimu, arba areštu, arba laisvės atėmimu iki trejų vienerių metų.

2. Tas, kas apgaule savo ar kitų naudai įgijo didelės vertės svetimą turtą ar turtinę teisę arba didelės mokslinės, istorinės ar kultūrinės reikšmės turinčias vertybes arba išvengė didelės vertės turtinės prievolės, arba ją panaikino, arba sukčiavo dalyvaudamas organizuotoje grupėje, baudžiamas bauda, arba laisvės apribojimu, arba areštu, arba laisvės atėmimu iki aštuonerių šešerių metų.
	Komisija 2013-09-18 priėmė sprendimą kreipimąsi pripažinti peticija ir priimti ją nagrinėti.
      Komisija 2013-11-20 Komisija priėmė sprendimą atmesti peticijoje pateiktą pasiūlymą. Komisija tokį sprendimą priėmė, atsižvelgusi į Lietuvos Respublikos teisingumo ministerijos pateiktą nuomonę ir dėl šių motyvų:

       1) pagal BK 182 straipsnio 1 dalį, tam, kas apgaule savo ar kitų naudai įgijo svetimą turtą ar turtinę teisę, išvengė turtinės prievolės arba ją panaikino, gali būti paskirtos viešųjų darbų arba baudos, arba laisvės apribojimo, arba arešto, arba laisvės atėmimo iki trejų metų bausmės. Iš tokio plataus numatytų bausmių sąrašo teisėjas, įvertinęs visas bylos aplinkybes ir skirdamas galutinę bausmę asmeniui, gali pasirinkti nebūtinai laisvės atėmimo bausmę; 

       2) BK 182 straipsnio 2 dalyje įtvirtinta kvalifikuota sukčiavimo sudėtis. Sukčiavimą kvalifikuoja tokios aplinkybės kaip didelės vertės svetimo turto ar turtinės teisės, didelės mokslinės, istorinės ar kultūrinės reikšmės turinčių vertybių įgijimas, didelės vertės turtinės prievolės išvengimas arba jos panaikinimas arba sukčiavimas dalyvaujant organizuotoje grupėje. Atsižvelgiant į tai, esant sukčiavimą kvalifikuojantiems požymiams, įstatymų leidėjas numato ir kur kas griežtesnę sankciją, t. y. laisvės atėmimą iki aštuonerių metų;

       3) sukčiavimas padaromas tik esant kaltininko tiesioginei tyčiai, kas rodo nusikaltimo pavojingumo laipsnį;

       4) sukčiavimo sudėtis yra materiali, t. y. visuomet būtina nustatyti dėl nusikalstamos veikos atsiradusius padarinius. Nusikalstamos veikos padariniai sukčiavimo sudėtyje apibrėžiami tokiais pat požymiais kaip ir veika, t. y. įgijo svetimą turtą ar turtinę teisę, išvengė prievolės arba ją panaikino ir pan. Šie požymiai faktiškai reiškia turtinės žalos padarymą nukentėjusiajam. Be to, bausmės švelninimo klausimo sprendimas galimas tik atlikus išsamius tyrimus, studijas ir kt., kiek tai yra susiję su konkrečios veikos depenalizavimo reiškinio aspektais; 

      5) pagal pastarųjų metų (2011 m., 2012 m., 2013 m.) statistinius duomenis, kuriuos pateikia Informatikos ir ryšių departamentas prie Lietuvos Respublikos vidaus reikalų ministerijos, sukčiavimas visų nusikalstamų ir baudžiamųjų nusižengimų nuosavybei, turtinėms teisėms ir turtiniams interesams kontekste yra viena dažniausiai užregistruojamų nusikalstamų veikų (po vagystės); 

      6) BK pakeitimai turėtų būti siūlomi sistemiškai, t. y. svarstant visus panašaus pobūdžio straipsnius, kuriuose reglamentuojamos atitinkamos nuostatos, o ne išskiriant vieną straipsnį iš bendro baudžiamojo įstatymo normų konteksto;

     7) BK 54 straipsnyje įtvirtintos nuostatos, susijusios su bendraisiais bausmės skyrimo pagrindais. Šio straipsnio 1 dalyje nurodyta, kad teismas skiria bausmę pagal šio kodekso specialiosios dalies straipsnio, numatančio atsakomybę už padarytą nusikalstamą veiką, sankciją, laikydamasis šio kodekso bendrosios dalies nuostatų. Skirdamas bausmę, teismas atsižvelgia į padarytos nusikalstamos veikos pavojingumo laipsnį, kaltės formą ir rūšį, padarytos nusikalstamos veikos motyvus ir tikslus, nusikalstamos veikos stadiją, kaltininko asmenybę, asmens kaip bendrininko dalyvavimo darant nusikalstamą veiką formą ir rūšį, atsakomybę lengvinančias bei sunkinančias aplinkybes. Bausmės skyrimas yra išimtinė teismo kompetencija. Pagrindinis teismo uždavinys – remiantis įstatymu visapusiškai bei objektyviai ištirti baudžiamosios bylos medžiagą ir priimti teisėtą, pagrįstą ir teisingą nuosprendį. Įstatymų leidėjo įtvirtinti bendrieji bausmės skyrimo pagrindai – viena iš svarbiausių teisėto, pagrįsto ir teisingo nubaudimo garantijų. Jų buvimas atspindi nuostatą, kad bausmė turi būti individualizuota ir paskirta atsižvelgiant į baudžiamojo įstatymo reikalavimus. Lietuvos Aukščiausiojo Teismo senato 2003 m. birželio 20 d. nutarimo Nr. 40 „Dėl teismų praktikos taikant Baudžiamojo proceso kodekso normas, reglamentuojančias nuosprendžių surašymą“ 3.1.12 punkte akcentuojama, kad „motyvuodamas konkrečią bausmę teismas nuosprendyje aprašo byloje nustatytas, BK 54 straipsnio 2 dalyje nurodytas aplinkybes, įvertina kiekvienos jų reikšmę ir nurodo, kurios ir kaip nulemia bausmės rūšį ir dydį“. Atsižvelgiant į tai, manytina, kad tiek BK bendrosios dalies nuostatos, tiek teismų praktika leidžia užtikrinti tinkamos bausmės paskyrimą, kuri nebūtinai yra sankcijoje numatytas galimas maksimalus laisvės atėmimas;

        8) kiekvienas nusikaltęs asmuo turi teisę į teisingą bausmę. Tai viena iš principinių BK nuostatų, kuria siekiama subalansuoti, suderinti įstatyminius apribojimus ir teismo diskreciją, vertinant konkrečias bylos aplinkybes. Skirdamas bausmę, teismas ne tik vykdo įstatymo reikalavimus atsižvelgti į nusikalstamos veikos sunkumą bei kaltininko asmenybę, bet ir išreiškia nuomonę apie padarytą veiką bei kaltąjį asmenį. Todėl įstatyme įtvirtinta nuostata, kad jeigu straipsnio sankcijoje numatytos bausmės paskyrimas aiškiai prieštarautų teisingumo principui, teismas vadovaudamasis bausmės paskirtimi gali motyvuotai paskirti švelnesnę bausmę (BK 54 straipsnio 3 dalis). Tai reiškia, kad teismas, įvertinęs veikos pavojingumą bei visas kitas bylos aplinkybes, nepažeisdamas asmenų lygybės prieš įstatymą principo ir padaręs išvadą, jog kaltininkui konkretaus straipsnio sankcijoje numatyta švelniausioji bausmė nėra teisinga, gali motyvuotai skirti švelnesnę, negu įstatymo numatyta, bausmę. Pažymėtina, kad pagal BK 55 straipsnį, asmeniui, pirmą kartą teisiamam už nesunkų ar apysunkį tyčinį nusikaltimą, teismas paprastai skiria su laisvės atėmimu nesusijusias bausmes. Skirdamas laisvės atėmimo bausmę, teismas privalo motyvuoti savo sprendimą.
	Seimas 2013-12-04 priėmė Seimo protokolinį nutarimą atmesti peticijoje pateiktą pasiūlymą. Šis Seimo sprendimas galutinis ir neskundžiamas.

	34.
	Kęstutis Vilkauskas
	Dėl Lietuvos Respublikos bausmių vykdymo kodekso 94 straipsnio pakeitimo“.

      Pareiškėjas siūlo Bausmių vykdymo kodekso 94 straipsnį papildyti nauja 9 dalimi:

„9. Trumpalaikiai pasimatymai leidžiami naudojant internetą ir programą skipe. su sutuoktiniu, sugyventiniu bei artimaisiais giminaičiais ir kitais asmenimis kurie vyksta pataisos įstaigos atstovo akivaizdoje, tačiau pokalbio nesiklausoma. Nuteistojo pageidavimu trumpalaikis pasimatymas gali būti pakeistas telefoniniu pokalbiu.“
	Komisija 2013-09-18 priėmė sprendimą kreipimosi nenagrinėti Peticijų įstatymo nustatyta tvarka, nes neaiškiai suformuluotas kreipimesi pateiktas pasiūlymas. 
	

	35.
	Kęstutis Vilkauskas
	„Dėl Lietuvos Respublikos bausmių vykdymo kodekso 102 straipsnio pakeitimo“.

      Pareiškėjas siūlo pakeisti Bausmių vykdymo kodekso 102 straipsnio 1 ir 2 dalies ir jas išdėstyti taip:  

1. Nuteistiesiems, kardomojo kalinimo vietose, areštinėse ir pataisos įstaigose laikomiems nuteistiesiems ar suimtiesiems leidžiama paskambinti telefonu. Telefoninių pokalbių skaičių nustato šio Kodekso 73–75, 79, 80, 85, 91 ir 152 straipsniai. vieną kartą per dieną savo artimiesiems., Pataisos įstaigos direktorius turi teisę leisti papildomai vieną kartą paskambinti telefonu, jei to prašo nuteistasis dėl svarbių aplinkybių.

2. Nuteistajam paskambinti telefonu leidžiama, jeigu jis tuo metu yra mokus. arba naudojasi ryšio paslauga kalbėti telefonu kito abonento sąskaita. Vienas telefoninis pokalbis negali trukti ilgiau kaip 1520 minučių. Kam skambinti pasirenka nuteistasis. Telefoninio pokalbio išlaidas., kai nesinaudojama ryšio paslauga kalbėti telefonu kito abonento sąskaita, apmoka pats nuteistasis. Išskirtiniais atvejais telefono pokalbį gali apmokėti pataisos įstaiga.
	Komisija 2013-09-18 priėmė sprendimą kreipimosi nenagrinėti Peticijų įstatymo nustatyta tvarka, nes neaiškiai ir dviprasmiškai suformuluoti kreipimesi pateikti pasiūlymai.
	

	36.
	Kęstutis Vilkauskas
	„Dėl Lietuvos Respublikos bausmių vykdymo kodekso 157 straipsnio pakeitimo“.

Pareiškėjas siūlo „Bausmių vykdymo kodekso 157 str. papildyti pakeičiant žodžius „gali“ į žodžius „turi“, po pakeitimo šis įstatymas skambėtu taip:

157 straipsnis. Lygtinis paleidimas iš pataisos įstaigų

1. Laisvės atėmimo bausmę pataisos įstaigose atliekantys nuteistieji, kurie įvykdė individualiame socialinės reabilitacijos plane numatytas priemones ir pateikė Lygtinio paleidimo iš pataisos įstaigos komisijai prašymus lygtinai paleisti iš pataisos įstaigos ir kurių nusikalstamo elgesio rizika, elgesys bausmės atlikimo metu ir kitos reikšmingos aplinkybės sudaro pagrindą manyti, kad jie laikysis įstatymų ir nenusikals, turi lygtinai paleisti iš pataisos įstaigų. Prašymų lygtinai paleisti iš pataisos įstaigos pateikimo tvarką nustato Pataisos įstaigų vidaus tvarkos taisyklės.

2. Turi būti lygtinai paleisti iš pataisos įstaigų nuteistieji, faktiškai atlikę šią minimalią paskirtos laisvės atėmimo bausmės dalį:...“
	Komisija 2013-09-18 priėmė sprendimą kreipimosi nenagrinėti Peticijų įstatymo nustatyta tvarka.

Komisija, vadovaudamasi Peticijų įstatymo 2 straipsnio 4 dalimi, nusprendė, kad kreipimesi pateiktas siūlymas „Lietuvos Respublikos bausmių vykdymo kodekso 157 straipsnį papildyti pakeičiant žodžius „gali“ į žodžius „turi“ nesvarstytinas Peticijų įstatymo nustatyta tvarka, nes pasiūlymas gali prieštarauti Lietuvos Respublikos Konstitucijai, kadangi „teisėjas ir teismai, vykdydami teisingumą, yra nepriklausomi“. Norint įvykdyti šį kreipimesi pateiktą siūlymą, reikėtų keisti Konstituciją, tačiau sumanymą keisti ar papildyti ją turi teisę pateikti Seimui ne mažesnė kaip ¼ visų Seimo narių grupė arba ne mažiau kaip 300 tūkstančių rinkėjų. Peticijų komisija tokios teisės neturi.


	

	37.
	Angelė Krugiškienė
	Prašymas–peticija „Dėl Lietuvos Respublikos piliečių nuosavybės teisių atkūrimo įstatymo nuostatos pakeitimo“.
     Pareiškėja prašo „pakeisti Nuosavybės teisių į išlikusį nekilnojamąjį turtą atkūrimo įstatymo nuostatą, kad faktiniams įvaikiams atkuriama nuosavybės teisė tik į žemę arba mišką, bet ne į gyvenamuosius namus“.


	Komisija 2013-09-11 nusprendė, kad prašymas–peticija neatitinka Peticijų įstatymo nustatytų kreipimosi (peticijos) formos ir turinio reikalavimų, todėl negali būti nagrinėjamas šio įstatymo nustatyta tvarka. 

Peticijų įstatyme yra nustatyta, kad kreipimesi (peticijoje) būtina aiškiai išdėstyti savo siūlymus ar reikalavimus, tačiau prašyme–peticijoje pateiktas siūlymas   yra neaiškus ir nesuprantamas, kadangi Lietuvos Respublikos piliečių nuosavybės teisių į išlikusį nekilnojamąjį turtą atkūrimo įstatyme nėra tokios nuostatos „kad faktiniams įvaikiams atkuriama nuosavybės teisė tik į žemę arba mišką, bet ne į gyvenamuosius namus“. Šio įstatymo nuostatos niekada, kaip teigia pareiškėja, neskirstė „įvaikių į rūšis: faktiniai įvaikiai ir juridiniai įvaikiai“, niekada „įvaikiai, kurių įvaikinimas nėra įregistruotas“ neturėjo ir neturi teisės „susigrąžinti tik žemę arba mišką, bet ne gyvenamuosius namus“, nes jo atitinkamai 3 ir 2 straipsniuose yra nustatyta, kad atkurti nuosavybės teises į žemę, miškus, vandens telkinius, ūkinės-komercinės paskirties pastatus bei jų priklausinius, gyvenamuosius namus bei jų priklausinius turi buvę savininkai, jų vaikai (įvaikiai), tėvai (įtėviai), sutuoktiniai ir anūkai. Pažymėtina ir tai, kad jokiuose teisės aktuose nėra nustatyta, kad yra „faktiniai“ ir „juridiniai įvaikiai“, nes įvaikiu tampama tik tada, kai įvaikinimas yra teisiškai įformintas.
	

	38. 
	Rolandas Čiapas
	„Dėl Lietuvos Respublikos baudžiamojo kodekso 260 straipsnio pakeitimo“.
      Pareiškėjas siūlo: „tobulinti, keisti, peržiūrėti LR BK 260 straipsnį“, „peržiūrėti, pertvarkyti, pakeisti BK 260 straipsnio įstatymus, sukonkretinti narkotikų kiekius, už kuriuos būtų švelniau ar griežčiau baudžiama...“. Pareiškėjas konkrečiai siūlo „BK 260 straipsnio 1 dalį padaryti už kvaišalų platinimą iki 50 gramų bausmė būtų skiriama nuo 0 iki 6 metų bausmė, 2 dalis už kvaišalų laikymą, platinimą nuo 50 gramų iki 500 gramų būtų baudžiama nuo 6 iki 12 metų, 3 dalis už kvaišalų laikymą ir platinimą ir  t. t. nuo 500 gramų iki... būtų baudžiama nuo 12 metų iki 20 metų arba iki gyvos galvos“.


	Komisija 2013-09-02 priėmė sprendimą kreipimesi pateiktą pasiūlymą „peržiūrėti, pertvarkyti, pakeisti BK 260 straipsnį,   sukonkretinti narkotikų kiekius, už kuriuos būtų švelniau ar griežčiau baudžiama...“ pripažinti peticija ir priimti ją nagrinėti.

Komisija taip pat priėmė sprendimą kreipimesi pateiktą pasiūlymą „nedelsiant sudaryti naują kvaišalų kiekių lentelę“ nenagrinėti, nes tokių klausimų nagrinėjimas nepriklauso Komisijos kompetencijai. Tai priklauso Lietuvos Respublikos sveikatos apsaugos ministro kompetencijai. 2007 m. gruodžio 14 d. buvo priimtas Lietuvos Respublikos sveikatos apsaugos ministro įsakymas Nr. V-1033, kuriame buvo išdėstyta „Narkotinių ir psichotropinių medžiagų nedidelio, didelio ir labai didelio kiekio nustatymo rekomendacijų“ nauja redakcija.

Šiose rekomendacijoje yra nurodyta, koks psichotropinių medžiagų kiekis yra laikytinas nedideliu, dideliu ar labai dideliu.
Komisija 2013-12-04 priėmė sprendimą atmesti peticijoje pateiktą pasiūlymą.
            Toks sprendimas buvo priimtas, atsižvelgus į Lietuvos Respublikos teisingumo ministerijos pateiktą nuomonę ir dėl šių motyvų:

            1) už nusikalstamą veiką, numatytą Lietuvos Respublikos baudžiamojo kodekso (toliau – BK) 259 straipsnyje, kai neteisėtai disponuojama narkotinėmis ar psichotropinėmis medžiagomis be tikslo jas platinti, griežčiausia numatyta bausmė yra dveji metai laisvės atėmimo. Baudžiamąją atsakomybę už BK 260 straipsnyje numatytą nusikalstamą veiką sunkina tikslas platinti narkotines ar psichotropines medžiagas ir tokių medžiagų, kuriomis disponuojama, didelis arba labai didelis kiekis. Už 260 straipsnio 1 dalyje numatytą nusikalstamą veiką (kai nėra tikslo narkotines ar psichotropines medžiagas platinti), teisėjas, įvertinęs visas bylos aplinkybes ir skirdamas galutinę bausmę asmeniui, gali pasirinkti nuo 2 ir 8 metų laisvės atėmimo bausmės, o pačios griežčiausios sankcijos numatytos tiems, kurie neteisėtai gamino, perdirbo, įgijo, laikė, gabeno ar siuntė didelį kiekį narkotinių ar psichotropinių medžiagų, turėdami tikslą jas parduoti ar kitaip platinti arba pardavė ar kitaip platino didelį kiekį narkotinių ar psichotropinių medžiagų, arba tiems, kas neteisėtai gamino, perdirbo, įgijo, laikė, gabeno, siuntė, pardavė ar kitaip platino labai didelį kiekį narkotinių ar psichotropinių medžiagų (atitinkamai nuo 8 iki 10 metų ir nuo 10 iki 15 metų laisvės atėmimo). Taigi pačios griežčiausios sankcijos gali būti taikomos tik tada, kai yra papildomi baudžiamąją atsakomybę kvalifikuojantys požymiai. Atkreiptinas dėmesys, kad BK 260 straipsnyje įtvirtintu nusikaltimu kėsinamasi į visuomenės sveikatą, kuriai kyla pavojus pažeidžiant teisės aktais nustatytą narkotinių ir psichotropinių medžiagų apyvartos tvarką. Be to, neteisėtas disponavimas narkotinėmis ar psichotropinėmis medžiagomis turint tikslą jas platinti arba neteisėtas disponavimas labai dideliu narkotinių ar psichotropinių medžiagų kiekiu padaromas tik esant kaltininko tiesioginei tyčiai, kas rodo nusikaltimo pavojingumo laipsnį. Bausmės švelninimo klausimo sprendimas galimas tik atlikus išsamius tyrimus, studijas, kiek tai yra susiję su konkrečios veikos depenalizavimo reiškinio aspektais. Pažymėtina ir tai, kad pagal pastarųjų metų (2011 m., 2012 m., 2013 m.) statistinius duomenis, kuriuos pateikia Informatikos ir ryšių departamentas prie Lietuvos Respublikos vidaus reikalų ministerijos, neteisėtas disponavimas narkotinėmis ar psichotropinėmis medžiagomis turint tikslą jas platinti arba neteisėtas disponavimas labai dideliu narkotinių ar psichotropinių medžiagų kiekiu visų nusikalstamų ir baudžiamųjų nusižengimų, susijusių su disponavimu narkotinėmis ar psichotropinėmis, nuodingosiomis ar stipriai veikiančiomis medžiagomis, kontekste yra viena dažniausiai užregistruojamų nusikalstamų veikų;

        2) BK 54 straipsnyje įtvirtintos nuostatos, susijusios su bendraisiais bausmės skyrimo pagrindais. Šio straipsnio 1 dalyje nurodyta, kad teismas skiria bausmę pagal šio kodekso specialiosios dalies straipsnio, numatančio atsakomybę už padarytą nusikalstamą veiką, sankciją, laikydamasis šio kodekso bendrosios dalies nuostatų. Skirdamas bausmę, teismas atsižvelgia į padarytos nusikalstamos veikos pavojingumo laipsnį, kaltės formą ir rūšį, padarytos nusikalstamos veikos motyvus ir tikslus, nusikalstamos veikos stadiją, kaltininko asmenybę, asmens kaip bendrininko dalyvavimo darant nusikalstamą veiką formą ir rūšį, atsakomybę lengvinančias bei sunkinančias aplinkybes. Pagrindinis teismo uždavinys – remiantis įstatymu visapusiškai bei objektyviai ištirti baudžiamosios bylos medžiagą ir priimti teisėtą, pagrįstą ir teisingą nuosprendį. Įstatymų leidėjo įtvirtinti bendrieji bausmės skyrimo pagrindai – viena iš svarbiausių teisėto, pagrįsto ir teisingo nubaudimo garantijų. Jų buvimas atspindi nuostatą, kad bausmė turi būti individualizuota ir paskirta atsižvelgiant į baudžiamojo įstatymo reikalavimus. Lietuvos Aukščiausiojo Teismo senato 2003 m. birželio 20 d. nutarimo Nr. 40 „Dėl teismų praktikos taikant Baudžiamojo proceso kodekso normas, reglamentuojančias nuosprendžių surašymą“ 3.1.12 punkte akcentuojama, kad „motyvuodamas konkrečią bausmę teismas nuosprendyje aprašo byloje nustatytas BK 54 straipsnio 2 dalyje nurodytas aplinkybes, įvertina kiekvienos jų reikšmę ir nurodo, kurios ir kaip nulemia bausmės rūšį ir dydį“. Pastebėtina ir tai, kad BK 54 straipsnio 3 dalyje įtvirtinta nuostata, kad jeigu straipsnio sankcijoje numatytos bausmės paskyrimas aiškiai prieštarautų teisingumo principui, teismas vadovaudamasis bausmės paskirtimi gali motyvuotai paskirti švelnesnę bausmę. Tai reiškia, kad teismas, įvertinęs nusikalstamos veikos pavojingumą bei visas kitas bylos aplinkybes, nepažeisdamas asmenų lygybės prieš įstatymą principo ir padaręs išvadą, jog kaltininkui konkretaus straipsnio sankcijoje numatyta švelniausioji bausmė nėra teisinga, gali motyvuotai skirti švelnesnę, negu įstatymo numatyta, bausmę. Atsižvelgiant į tai, manytina, kad tiek BK bendrosios ir specialiosios dalių nuostatos, tiek teismų praktika leidžia užtikrinti tinkamos bausmės paskyrimą, kuri nebūtinai yra sankcijoje numatytas galimas maksimalus laisvės atėmimas;

       3) Lietuvos Respublikos sveikatos apsaugos ministro 2007 m. gruodžio 14 d. įsakymu Nr. V-1033 „Dėl Lietuvos Respublikos sveikatos apsaugos ministro 2003 m. balandžio 23 d. įsakymo Nr. V-239 „Dėl Narkotinių ir psichotropinių medžiagų nedidelio, didelio ir labai didelio kiekio nustatymo rekomendacijų“ pakeitimo pakeistos Narkotinių ir psichotropinių medžiagų nedidelio, didelio ir labai didelio kiekio nustatymo rekomendacijos ir jos išdėstytos nauja redakcija. Rekomendacijose nustatytas tam tikros narkotinės ar psichotropinės medžiagos kiekis – ar jis yra nedidelis, didelis ar labai didelis – kiekvienu konkrečiu atveju priklauso nuo konkrečios narkotinės ar psichotropinės medžiagos rūšies. Tai nėra absoliutūs skaičiai, kurie vienodai taikomi visoms narkotinėms ir psichotropinėms medžiagoms (pvz., labai dideliu heroino kiekiu laikomas daugiau nei 10 g medžiagos, o kanapių (ir jų dalių) - daugiau nei 2500 g). Šiuo atveju svarbu ne konkretus gramų ar kilogramų skaičius, bet tai, kad įvertinus konkrečios medžiagos sudėtį, pobūdį, jos keliamą pavojų visuomenei bei daromą poveikį, konkretus narkotinės ar psichotropinės medžiagos kiekis (net jei tai sudaro kelis gramus) jau laikomas dideliu ar labai dideliu kiekiu. Pastebėtina, kad minėtu įsakymu nustatyti dydžiai yra tik rekomendacinio, orientacinio pobūdžio. Taigi narkotinių ir psichotropinių medžiagų kiekis yra sąlyginis, vertinamasis kriterijus. Todėl teismas, spręsdamas, ar konkretus narkotinių ar psichotropinių medžiagų kiekis gali būti pripažįstamas dideliu ar labai dideliu kiekiu, taip pat turi atsižvelgti ir į visas kitas konkrečios bylos aplinkybes;

        4) Lietuvos baudžiamojo įstatymo nuostatos yra suderintos su Tarybos pamatiniu sprendimu 2004/757/TVR (2004 m. spalio 25 d.), nustatančiu būtiniausias nuostatas dėl nusikalstamų veikų sudėties požymių ir bausmių neteisėtos prekybos narkotikais srityje (toliau - Pamatinis sprendimas). Pamatinio sprendimo 4 straipsnio 1 dalyje nurodyta, kad kiekviena valstybė narė imasi reikalingų priemonių, siekdama užtikrinti, kad už 2 ir 3 straipsniuose apibrėžtus nusikaltimus būtų baudžiama veiksmingomis, proporcingomis ir atgrasančiomis bausmėmis. Kai nusikaltimas susijęs su dideliais narkotikų kiekiais ar nusikaltimas susijęs su tais narkotikais, kurie daro didžiausią žalą sveikatai, arba padaryta didelė žala ne vieno asmens sveikatai, kiekviena valstybė narė įpareigojama imtis reikalingų priemonių, kad užtikrintų, jog už konkrečius Pamatiniame sprendime nurodytus nusikaltimus būtų baudžiama įkalinimo bausmėmis, kurių ilgiausias laikas ne mažiau kaip 5-10 metų. Be to, Pamatinio sprendimo 4 straipsnio 3 dalyje nurodyta, kad kiekviena valstybė narė imasi reikalingų priemonių, kad užtikrintų, jog už nusikaltimus, susijusius su neteisėta prekyba narkotikais ir prekursoriais, būtų baudžiama laisvės atėmimo bausmėmis, kurių ilgiausias laikas ne mažiau kaip 10 metų, kai nusikaltimas yra padarytas nusikalstamo susivienijimo, kaip apibrėžta 1998 m. gruodžio 21 d. Bendruosiuose veiksmuose 98/733/TVR, prilyginančiuose dalyvavimą nusikalstamoje organizacijoje Europos Sąjungos valstybėse narėse baudžiamajam nusikaltimui. Įvertinus tai, kad nusikaltimų, susijusių su dideliu narkotikų kiekiu, atveju numatyta laisvės atėmimo bausmė turi būti ne mažesnė kaip 5-10 metų, už nusikaltimus, susijusius su labai dideliu narkotikų kiekiu, laisvės atėmimo bausmė numatyta atitinkamai griežtesnė;

5) BK pakeitimai turėtų būti siūlomi sistemiškai, t. y. svarstant visus panašaus pobūdžio straipsnius, kuriuose reglamentuojamos atitinkamos nuostatos, o ne išskiriant vieną straipsnį iš bendro baudžiamojo įstatymo normų konteksto.
	Seimas 2013-12-12 priėmė Seimo protokolinį nutarimą atmesti peticijoje pateiktą pasiūlymą.
Šis Seimo sprendimas yra galutinis ir neskundžiamas.

	39.
	Kęstutis Vilkauskas
	„Dėl Lietuvos Respublikos bausmių vykdymo kodekso 73, 74, 79, 80, 85, 91, 94, 152 straipsnių pakeitimo“.

      Pareiškėjas siūlo pakeisti Bausmių vykdymo kodekso 73, 74, 79, 80, 85, 91, 94, 152 straipsnius taip, kad nuteistajam būtų leista gauti trumpalaikius pasimatymus internetu.
	Komisija 2013-10-09 priėmė sprendimą kreipimosi nenagrinėti Peticijų įstatymo nustatyta tvarka, nes neaiškiai suformuluoti kreipimesi pateikti pasiūlymai.
	

	40.
	Romualdas Povilaitis ir kiti pareiškėjai 
	„Dėl Lietuvos Respublikos ligos ir motinystės socialinio draudimo įstatymo 14 straipsnio pakeitimo“.
       Pareiškėjas siūlo „skubiai priimti įstatymą, atkuriantį Lietuvos Respublikos Ligos ir motinystės socialinio draudimo įstatymo, priimto 2000 m. gruodžio 21 d. Nr. IX-110, 14 straipsnį tokią redakciją, kokia ji buvo iki 2009 metų balandžio 28 dienos“. 
	Komisija 2013-11-06 priėmė sprendimą kreipimąsi pripažinti peticija ir priimti ją nagrinėti.
Komisija 2014-01-22 priėmė sprendimą tenkinti peticijoje pateiktą pasiūlymą.

Komisija šį sprendimą priėmė, atsižvelgusi į Finansų ministerijos, Socialinės apsaugos ir darbo ministerijos, Sveikatos apsaugos ministerijos pateiktas nuomones, Komisijos posėdyje pateiktus ekspertų paaiškinimus, taip pat atsižvelgusi į tai, kad šiuo metu galiojančios Lietuvos Respublikos ligos ir motinystės socialinio draudimo įstatymo 14 straipsnio nuostatos skatina dirbančius žmones vengti gydytis gydymo įstaigose, susirgus eiti į darbą tam, kad nebūtų prarasta žymi darbo užmokesčio dalis. Šiuo metu susiklostė ydinga praktika, kai sergantys darbuotojai eidami į darbą rizikuoja ne tik savo sveikata, o kartais ir gyvybe, bet ir platindami infekcinius susirgimus kelia realią grėsmę savo šeimai, bendradarbiams ir aplinkiniams.  

Pažymėtina, kad nuo trečiosios laikinojo nedarbingumo dienos iki septintosios 40 procentų gavėjo kompensuojamojo uždarbio pašalpos dydis labai skaudžiai atsiliepia šeimos biudžetui. Be to, dar reikia pirkti vaistus, mokėti už procedūras.

            Pažymėtina ir tai, kad argumentai dėl ligonių piktnaudžiavimo laikino nedarbingumo pažymėjimais yra nepagrįsti, nes juos išrašo medikai, o ne „išsirašo“ patys pacientai. Be to, „Sodros“ darbuotojai, vykdydami nedarbingumo teisėtumo ir pagrįstumo kontrolės funkciją, turi teisę gauti informaciją apie paciento sveikatos būklę, diagnozes tokia apimtimi, kiek ta informacija yra būtina nedarbingumo kontrolei kiekvienu konkrečiu atveju atlikti, todėl gydytojų konsultacinės komisijos turėtų aktyviau tikrinti asmenims išduotų nedarbingumo pažymėjimų pagrįstumą. 


Pažymėtina ir tai, kad Lietuvos Respublikos Konstitucinis Teismas yra pažymėjęs, kad kai iš esmės pablogėja valstybės ekonominė, finansinė būklė, laikinas pensijų, atlyginimų ar teisės aktais nustatytų išmokų sumažinimas pagrįstas tol, kol valstybėje yra susidariusi tam tikra ypatinga situacija. Nebelikus itin sunkios ekonominės, finansinės padėties turi būti vėl taikomi iki šios padėties susidarymo valstybėje nustatyti atlyginimų, pensijų ar teisės aktais nustatytų išmokų dydžiai.

	Seimas 2014-03-13 priėmė Seimo protokolinį nutarimą tenkinti peticijoje pateiktą pasiūlymą.

Užregistruotas Lietuvos Respublikos ligos ir motinystės socialinio draudimo įstatymo Nr. IX-110 14 straipsnio pakeitimo įstatymo projektas Nr. XIIP-1487.
 

	41.
	Andrius Drungilas
	„Dėl Lietuvos Respublikos bausmių vykdymo kodekso 157 straipsnio pakeitimo“.
      Pareiškėjas siūlo „pataisyti, Lietuvos Respublikos bausmių vykdymo kodekso, 157 straipsnio. Lygtinis paleidimas iš pataisos įstaigų, 1-ąją dalį ir 2-ąją dalį, pakeičiant „Gali būti lygtinai paleisti...“ į „Turi būti lygtinai paleisti...“, o 3-oje dalyje, sakinyje „iki jų galimo lygtinio paleidimo...“, išbraukiant žodį „galimo“ ir palikti „iki jų lygtinio paleidimo“.
	Komisija 2013 m. priėmė sprendimą kreipimosi nenagrinėti Peticijų įstatymo nustatyta tvarka, nes kreipimasis neatitinka minėto įstatymo nustatytų reikalavimų.

Komisija, vadovaudamasi Peticijų įstatymo 2 straipsnio 4 dalimi, nusprendė, kad kreipimesi pateiktas siūlymas nesvarstytinas Peticijų įstatymo nustatyta tvarka, kadangi pasiūlymas gali prieštarauti Lietuvos Respublikos Konstitucijai, nes „teisėjas ir teismai, vykdydami teisingumą, yra nepriklausomi“. Norint įvykdyti pareiškėjo kreipimesi pateiktą siūlymą, reikėtų keisti Konstituciją, tačiau sumanymą keisti ar papildyti ją turi teisę pateikti Seimui ne mažesnė kaip ¼ visų Seimo narių grupė arba ne mažiau kaip 300 tūkstančių rinkėjų. Seimo Peticijų komisija tokios teisės neturi.
	

	42.
	Kęstutis Vilkauskas
	„Dėl Lietuvos Respublikos bausmių vykdymo kodekso 73, 74, 79, 80, 85, 91, 94, 152 straipsnių pakeitimo“.

      Pareiškėjas siūlo pakeisti Bausmių vykdymo kodekso 73, 74, 79, 80, 85, 91, 94, 152 straipsnius taip, kad nuteistajam būtų leista gauti trumpalaikius pasimatymus internetu, naudojant programas SKYPE, MSN arba ICO.
	Komisija 2013-11-06 priėmė sprendimą kreipimąsi pripažinti peticija ir priimti ją nagrinėti.
Komisija 2014-01-22 priėmė sprendimą  atmesti peticijoje pateiktą pasiūlymą, atsižvelgusi į Lietuvos Respublikos teisingumo ministerijos ir Kalėjimų departamento prie Teisingumo ministerijos pateiktas nuomones, taip pat manydama, kad Bausmių vykdymo kodekse (toliau – Kodeksas) įtvirtinta pakankamai priemonių socialiniams ryšiams su sutuoktiniu, sugyventiniu bei artimaisiais giminaičiais ir kitais asmenimis palaikyti. Nuteistiesiems yra užtikrinama teisė paskambinti telefonu bei siųsti neribotą kiekį laiškų. Pasiūlymas trumpalaikį pasimatymą pakeisti į pasimatymą internetu, manytina, prilygintinas pokalbiui telefonu.

Be to, priėmus minėtus Kodekso pakeitimus, įkalinimo įstaigos susidurtų su ekonominėmis, žmogiškųjų resursų bei kontrolės problemomis. Tam, kad būtų įgyvendinti siūlomi Kodekso pakeitimai, reikėtų papildomų materialinių išteklių įrangai įsigyti, įsteigti papildomus etatus, įrengti atskiras patalpas, kurių dėl kai kurių įstaigų perpildymo ir kitų veiksnių įrengti neįmanoma. 

Pažymėtina, kad priėmus minėtus Kodekso pakeitimus, būtų susidurta su pasimatymo internetu kontrolės problemomis.

Pažymėtinas ir galimas neigiamas visuomenės požiūris į tokius Kodekso pakeitimus.


	Seimas 2014-03-13 priėmė Seimo protokolinį nutarimą atmesti peticijoje pateiktą pasiūlymą.

Šis Seimo sprendimas yra galutinis ir neskundžiamas.

	43.
	Kęstutis Vilkauskas
	„Dėl Lietuvos Respublikos įstatymo dėl amnestijos akto“.
     Pareiškėjas siūlo priimti Lietuvos Respublikos įstatymą dėl amnestijos akto. 
	Komisija 2013-11-20, vadovaudamasi Peticijų įstatymo 9 straipsnio 3 dalies 5 punktu („peticijų komisija per kalendorinius metus dėl tų pačių reikalavimų ir siūlymų, išdėstytų kreipimesi, jau yra priėmusi sprendimą“), priėmė sprendimą  kreipimosi   nepripažinti peticija. 

      Toks sprendimas buvo priimtas todėl, kad šiais metais jau ir Komisija, ir Seimas priėmė sprendimą dėl tų pačių siūlymų – Komisija šių metų liepos 3 d. priėmė sprendimą atmesti Giedriaus Kvedaravičiaus peticijoje pateiktą pasiūlymą „priimti Lietuvos Respublikos įstatymą dėl amnestijos akto“, o Seimas rugsėjo 12 d. priėmė Seimo protokolinį nutarimą atmesti šį pasiūlymą.
	

	44.
	Kęstutis Vilkauskas
	„Dėl Lietuvos Respublikos baudžiamojo kodekso 149, 150, 151, 1511, 152 ir 153 straipsnio pakeitimo“.
     Pareiškėjas siūlo sugriežtinti Lietuvos Respublikos baudžiamojo kodekso 149, 150, 151, 1511, 152 ir 153 straipsniuose nustatytas bausmes už išžaginimą, seksualinį prievartavimą, seksualinį priekabiavimą ir kt. 
	Komisija 2013-11-20, vadovaudamasi Peticijų įstatymo 4 straipsnio 1 dalimi, priėmė sprendimą nenagrinėti kreipimosi Peticijų įstatymo nustatyta tvarka, nes jis neatitinka šiame įstatyme nustatytų reikalavimų – neaiškiai suformuluotas siūlymas. 


	

	45.
	Kęstutis Vilkauskas
	„Dėl Lietuvos Respublikos bausmių vykdymo kodekso ketvirtojo skirsnio bei 147, 148, 154, 155, 156 straipsnių pakeitimo“. 

       Pareiškėjas siūlo pakeisti bausmių vykdymo kodekso ketvirtojo skirsnio bei 147, 148, 154, 155, 156 straipsnių taip, kad nuteistieji turėtų galimybę išvykti iš pataisos įstaigos ir kardomojo kalinimo vietos teritorijos, jeigu to reikia dėl aukštojo mokslo.
	Komisija 2013-11-20 priėmė sprendimą kreipimąsi pripažinti peticija ir ją priimti nagrinėti.
Komisija 2014-03-19 priėmė sprendimą atmesti peticijoje pateiktą pasiūlymą.

Šį sprendimą Komisija priėmė, atsižvelgusi į Teisingumo ministerijos pateiktą nuomonę ir dėl šių motyvų:

1) pagal šiuo metu galiojančias BVK 147 ir 148 straipsnių redakcijas tiek nuteistųjų bendrasis ugdymas, tiek ir profesinis mokymas organizuojamas pataisos įstaigose (ar valstybės įmonėse prie pataisos įstaigų) veikiančiose bendrojo ugdymo ar profesinio mokymo įstaigose ar jų struktūriniuose padaliniuose, t.y. mokymo procesas vyksta pataisos įstaigų (ar valstybės įmonių prie pataisos įstaigų) teritorijoje, atitinkamai užtikrinant nuteistųjų apsaugą ir priežiūrą. 2013 m. Alytaus kolegija pagal sudarytą bendradarbiavimo sutartį su Alytaus pataisos namais kvietė bausmę atliekančius nuteistuosius studijuoti pagal Verslo vadybos bei Transporto ir logistikos verslo programas, taip pat išklausyti apskaitininko, logisto, skaitmeninių technologijų (internetinių tinklapių dizainerio) mokymo programų kursus, tačiau norinčių nuteistųjų tai daryti neatsirado. Todėl abejotina, ar, pritarus pareiškėjo siūlomiems BVK pakeitimams, šios nuostatos būtų realiai įgyvendinamos praktikoje;  

2) nuteistasis ir šiuo metu turi teisę bausmės atlikimo laikotarpiu trumpesniam ar ilgesniam laikui išvykti iš pataisos įstaigos, todėl, esant poreikiui, minėtas išvykas jis gali išnaudoti ir mokymosi tikslais (pvz., pateikti stojimo į aukštąją mokyklą dokumentus, mokomosios literatūros paieškai, konsultacijoms, mokymo įstaigos nustatytiems atsiskaitymams, egzaminams, įskaitoms ir kt. išlaikyti).


	Seimas 2014-03-25 priėmė Seimo protokolinį nutarimą atmesti peticijoje pateiktą pasiūlymą.

Šis Seimo sprendimas yra galutinis ir neskundžiamas.

	46.
	Kęstutis Vilkauskas
	„Dėl Lietuvos Respublikos švietimo įstatymo 33 straipsnio pakeitimo“.

      Pareiškėjas siūlo pakeisti Švietimo įstatymo 33 straipsnį įrašant žodžius „ir asmenims, atliekantiems bausmę įkalinimo įstaigose“.
	Komisija 2013-11-20 priėmė sprendimą kreipimąsi pripažinti peticija ir ją priimti nagrinėti.
Komisija 2014-03-19 priėmė sprendimą atmesti peticijoje pateiktą pasiūlymą.

Šį sprendimą Komisija priėmė atsižvelgusi į Švietimo ir mokslo ministerijos pateiktą nuomonę ir į tai, kad švietimo prieinamumą riboto judumo asmenims reglamentuoja Įstatymo 35 straipsnio 2 dalis, kuri skelbia, kad „asmeniui, kuriam laikinai atimta ar apribota laisvė, Vyriausybės nustatyta tvarka sudaromos sąlygos mokytis jo perauklėjimo ar bausmės atlikimo vietoje, kad šis asmuo galėtų įgyti pradinį, pagrindinį ir vidurinį išsilavinimą, kvalifikaciją, savarankiškai lavintis, todėl į Įstatymo 33 straipsnį įrašyti pareiškėjo siūlomus žodžius yra netikslinga.

	Seimas 2014-03-25 priėmė Seimo protokolinį nutarimą atmesti peticijoje pateiktą pasiūlymą.

Šis Seimo sprendimas yra galutinis ir neskundžiamas.

	47.
	Angelė Krugiškienė
	„Dėl priemonių agrarinei reformai plėtoti nutarimo pakeitimo“.

      Pareiškėja „reikalauja:

Panaikinti įvaikių diskriminaciją.

Gerbti žmogaus teises.

Laikytis Konstitucijos 23 str., 29 str.

Atkurti nuosavybės teises visiems įvaikiams vienodai.

Pakeisti įstatymą Nr. 1-2563 ir Nr. 1-636 taip, kad įvaikiai nebūtų diskriminuojami.“

Pareiškėja siūlo:

„Pakeisti 1992 m. Seimo priimtą įstatymą Nr. 1-2563 3 punktą „dėl priemonių agrarinei žemės reformai plėtoti“ ir pakeisti įstatymą Nr. 1-636 dėl CPK 272 str. 2 d. 11 p. į 272 str. 2 d. 6 punktą. Kuriuose būtų numatyta, kad įvaikiai, kurių įvaikinimo faktas nustatytas teismo sprendimu, turėtų teisę susigrąžinti ne tik žemę, mišką, bet ir gyvenamuosius namus.“.


	Komisija 2013-12-04 nusprendė, kad peticija neatitinka Peticijų įstatymo nustatytų kreipimosi formos ir turinio reikalavimų (neaiškiai ir nekonkrečiai suformuluoti pasiūlymai), todėl negali būti nagrinėjama šio įstatymo nustatyta tvarka. 

      Pareiškėja reikalauja „panaikinti įvaikių diskriminaciją, gerbti žmogaus teises, laikytis Konstitucijos 23 ir 29 straipsnių, atkurti nuosavybės teises visiems įvaikiams vienodai“, tačiau nepateikė savo siūlymų, kaip ir ką konkrečiai reikėtų padaryti.

Pareiškėja siūlo „pakeisti 1992 m. Seimo priimtą įstatymą Nr. I-2563 3 punktą „Dėl priemonių agrarinei žemės reformai plėtoti“ ir „pakeisti įstatymą Nr. I-636 dėl CPK 272 str. 2 d. 11 p. į 272 str. 2 d. 6 punktą, kuriuose būtų numatyta, kad įvaikiai, kurių įvaikinimo faktas nustatytas teismo sprendimu, turėtų teisę susigrąžinti ne tik žemę, mišką, bet ir gyvenamuosius namus.“.

1) pareiškėjos minimas įstatymas I-636 nuo 2003 m. sausio 1 d. nebegalioja. Vietoje jo 2003 m. sausio 1 d. įsigaliojo Lietuvos Respublikos civilinio proceso kodeksas.

     2) pareiškėjos minimo Lietuvos Respublikos Aukščiausiosios Tarybos nutarimo I-2563 „Dėl priemonių agrarinei reformai plėtoti“ 3 punktas skelbia, „kad tais atvejais, kai faktiniai įtėviai įvaikinimo juridiškai nėra įforminę, įvaikinimo faktas gali būti įrodomas teisme“. Taigi ir dabar pareiškėja turi teisę kreiptis į teismą dėl juridinę reikšmę turinčio fakto nustatymo, tačiau tai padaryti turi pagal dabar galiojantį Lietuvos Respublikos civilinio proceso kodeksą.

      Į pareiškėjos minimo nutarimo „Dėl priemonių agrarinei reformai plėtoti“ 3 punktą įrašyti jos siūlomus žodžius negalima, nes tai prieštarautų Lietuvos Respublikos teisėkūros pagrindų įstatymo 3 straipsnio 2 dalies 7 punkte įtvirtintam teisėkūros sistemiškumo principui, reiškiančiam, kad teisės normos turi derėti tarpusavyje. Šis nutarimas piliečių nuosavybės teisių į išlikusį nekilnojamąjį turtą nereglamentuoja. Kas ir į ką turi teisę atkurti nuosavybės teises į išlikusį nekilnojamąjį turtą nustato Lietuvos Respublikos piliečių nuosavybės teisių į išlikusį nekilnojamąjį turtą įstatymas.


	

	48.
	Jonas Mažeiko ir kiti pareiškėjai (viso 252). Atstovas Jonas Mažeiko.
	„Dėl Lietuvos Respublikos bausmių vykdymo kodekso 157 straipsnio pakeitimo“.
    Pareiškėjai siūlo „priimti Lietuvos Respublikos BVK Probacijos sistemos Lietuvoje koncepcijos pataisą,

įrašant papildomus punktus BVK 157 str. 3 d.:

1 p.) Asmenims, turintiems vaikų iki 7 m., arba du ir daugiau nepilnamečius vaikus (jeigu nėra apribotos tėvų teisės), kad būtų suteikta galimybė, kai jie yra faktiškai atlikę nemažiau kaip vieną

trečiąją dalį paskirtos laisvės atėmimo bausmės, lygtinai išeiti į laisvę.

2 p.) Visiems nuteistiesiems be išimties, neatsižvelgiant į bausmės dydį ir laiką, būtų suteikta galimybė, atlikus pusė paskirtos bausmės termino, lygtinai išeiti į laisvę.

3 p.) Asmenims, kurie nusižengė Lietuvos Respublikos įstatymams, būdami įkalinti pataisos namuose ar kalėjime, būtų suteikta galimybė, atlikus tris ketvirtąsias dalis bausmės termino, lygtinai išeiti į laisvę.“
	Komisija 2013-12-11 priėmė sprendimą kreipimąsi pripažinti peticija ir priimti ją nagrinėti.
Komisija 2014-03-19 Komisija priėmė sprendimą atmesti peticijoje pateiktą pasiūlymą. 

Šį sprendimą Komisija priėmė, atsižvelgusi į Teisingumo ministerijos pateiktą nuomonę ir dėl šių motyvų:

1) Lietuvos Respublikos bausmių vykdymo kodekse (toliau – BVK) teisinis reguliavimas, nustatantis skirtingą nuteistiesiems suteikiamų teisių ir pareigų apimtį, bausmės atlikimo tvarką, o taip pat ir lygtinio paleidimo iš pataisos įstaigos sąlygas, yra grindžiamas BVK 9 straipsnyje įtvirtintu teisingo ir progresyvaus bausmių atlikimo principu, pagal kurį nuteistojo teisinė padėtis tiesiogiai priklauso nuo to, kaip nuteistasis elgiasi bausmės atlikimo metu, ar vykdo nustatytus draudimus ir pareigas, koks yra jo požiūris į darbą bei mokymąsi, kaip jis reaguoja į psichologinį poveikį ir socialinės reabilitacijos priemones. Atsižvelgiant į tai, nuteistojo teisinė padėtis švelninama suteikiant papildomas teises, atsisakant tam tikrų apribojimų arba griežtinama, atimant tam tikras teises, nustatant papildomas pareigas, taip pat netaikant jiems lygtinio paleidimo iš pataisos įstaigos. Tačiau pareiškėjų siūlomuose BVK 157 straipsnio pakeitimuose nuteistojo teisinės padėties sušvelninimas (lygtinio paleidimo taikymas), susietas tik su nuteistojo šeimine padėtimi ir atliktos bausmės dydžiu, o tai neatitinka BVK 9 straipsnyje įtvirtinto principo nuostatų;

2) pareiškėjų siūloma sąlyga dėl lygtinio paleidimo iš pataisos įstaigų taikymo nuteistiesiems, turintiems vaikų iki septynerių metų arba du ir daugiau nepilnamečių vaikų (jei jiems neapribota tėvų valdžia), buvo numatyta BVK 157 straipsnio, galiojusio iki 2012 m. liepos 1 d., redakcijoje, tačiau šios nuostatos taikymas praktikoje kėlė daug abejonių. Teisės instituto prie Teisingumo ministerijos nuomone, vaikų amžius yra kintantis dalykas, todėl gali susidaryti situacija, kai atlikus 1/3 bausmės nuteistojo (nuteistosios) vaikai iki 7 metų ar nepilnamečiais gali būti trumpą laiką. Todėl tik nuo įkalinimo įstaigos administracijos geranoriškumo ir operatyvumo galėjo priklausyti, ar asmuo bus paleistas lygtinai. 

Praktikoje taip pat buvo pastebėti atvejai, kuomet nuteistasis, atlikdamas laisvės atėmimo bausmę, pripažino vaiko tėvystę tik po nuosprendžio priėmimo, jau būdamas pataisos namuose, neretai, praėjus keleriems metams po vaiko gimimo. Tokiais atvejais nuteistieji negalėdavo net paaiškinti, kodėl tiek ilgai nepripažindavo vaiko tėvystės. Taip pat nuteistieji dažnai nurodydavo, kad išėję į laisvę ruošiasi gyventi ne ten, kur gyvena jo sutuoktinė su vaiku, jie taip pat nepalaikydavo socialinių ryšių su vaiku, neprisidėdavo prie vaiko išlaikymo, nors asmeninėje sąskaitoje turėdavo lėšų. Tai rodė, kad nuteistiesiems iš esmės rūpėjo formalus vaiko turėjimo faktas, suteikiantis galimybę nuteistiesiems būti lygtinai paleistiems iš pataisos įstaigų, o ne vaiko išlaikymas, auklėjimas, socialinių ryšių palaikymas. Pasitaikydavo net tokių atvejų, kuomet nuteistasis, būdamas pataisos namuose, pripažindavo vaiko tėvystę, o po lygtinio paleidimo iš pataisos įstaigos – tėvystės atsisakydavo. Teismų praktika taip pat parodė, kad apie pusė teikimų, kuriais buvo kreipiamasi dėl nuteistojo lygtinio paleidimo iš pataisos įstaigos esant formaliam pagrindui (nuteistasis turi vaikų iki septynerių metų arba du ir daugiu nepilnamečių vaikų (jei jiems neparibota tėvų valdžia), buvo dažniausiai netenkinami, nes nuteistieji nevykdė tėvystės pareigų. Tačiau buvo ir tokių atvejų, kuomet teismas lygtinai paleisdavo nuteistąjį iš pataisos įstaigos remdamasis tik formaliu pagrindu – vaiko turėjimu, o ne atsižvelgdamas į vaiko interesus. Be to, teismams pradėjus vertinti tėvų pareigų vykdymą, nuteistieji taip pat keitė savo elgesį. Tačiau šie pasikeitimai buvo nukreipti ne į vaiko interesus, o šalinti kliūtis, lėmusias lygtino paleidimo iš pataisos įstaigų netaikymą: likus keliems mėnesiams iki galimo lygtino paleidimo iš pataisos įstaigos nuteistieji pervesdavo nedidelę dalį pinigų vaiko išlaikymui, bandydavo užmegzti ryšius su vaiku, tačiau po lygtinio paleidimo iš pataisos įstaigos visi santykiai su vaikais vėl būdavo nutraukiami. Ypatingai tai buvo pastebima tarp asmenų, nuteistų už sunkius ir labai sunkius nusikaltimus, kurių bausmės trukmė buvo pakankamai ilga. Tai rodė, kad nuteistieji manipuliavo vaikų interesais siekdami asmeninės naudos.

Pažymėtina ir tai, kad užsienio valstybių praktikoje lygtinis paleidimas siejamas su asmens rizika dėl naujos nusikalstamos veikos padarymo, elgesiu bausmės atlikimo metu, nusikalstamos veikos sunkumu ar atlikta tam tikra laisvės atėmimo bausmės dalimi. Nuteistojo šeiminė padėtis nėra tas kriterijus, kuriuo remiantis būtų sprendžiamas klausimas dėl lygtinio paleidimo iš pataisos įstaigos. Sis kriterijus panaudojamas tik asmens nusikalstamo elgesio rizikos vertinimui, bet ir šiuo atveju – tik kaip papildomas vertinamasis aspektas. Analogiškas vertinimas yra atliekamas ir šiuo metu Lietuvoje, sprendžiant klausimą dėl lygtinio paleidimo iš pataisos įstaigos taikymo nuteistajam;

3) BVK 157 straipsnio 3 dalyje nustatyta, kad nuteistieji gali būti lygtinai paleisti pataisos įstaigų faktiškai atlikę šią minimalią paskirtos laisvės atėmimo bausmės dalį:

1) vieną trečdalį paskirtos laisvės atėmimo bausmės, bet ne mažiau kaip 4 mėnesius – nuteistieji už dėl neatsargumo padarytus nusikaltimus, kuriems paskirta bausmė neviršija šešerių metų, kiti nuteistieji, kuriems paskirta bausmė neviršija trejų metų laisvės atėmimo, taip pat nepilnamečiai;

2) pusę paskirtos laisvės atėmimo bausmės – nuteistieji už dėl neatsargumo padarytus nusikaltimus, kuriems paskirta bausmė viršija šešerius metus, taip pat kiti nuteistieji, kuriems paskirta bausmė viršija trejus metus laisvės atėmimo, bet neviršija dešimties metų laisvės atėmimo;

3) du trečdalius paskirtos laisvės atėmimo bausmės – nuteistieji, kuriems paskirta bausmė viršija dešimt metų laisvės atėmimo, bet neviršija penkiolikos metų laisvės atėmimo;

4) tris ketvirtadalius paskirtos laisvės atėmimo bausmės – nuteistieji, kuriems paskirta bausmė viršija penkiolika metų laisvės atėmimo, bet neviršija dvidešimt penkerių metų laisvės atėmimo.

BVK 158 straipsnyje papildomai nustatyta, kad lygtinai iš pataisos įstaigų nepaleidžiami:

1) asmenys, nuteisti už nusikaltimus Lietuvos valstybės nepriklausomybei, teritorijos vientisumui ir konstitucinei santvarkai;

2) asmenys, nuteisti už nusikaltimus nepilnamečio asmens seksualinio apsisprendimo laisvei ir (ar) neliečiamumui;

3) asmenys, kuriems mirties bausmė malonės arba amnestijos tvarka pakeista laisvės atėmimu iki gyvos galvos, taip pat laisvės atėmimu iki gyvos galvos nuteisti asmenys;

4) asmenys, nuteisti už tyčinius nusikaltimus, padarytus areštinėse, pataisos įstaigose ir kardomojo kalinimo vietose; mėnesiai.

Atkreiptinas dėmesys, kad BVK 157 straipsnio 3 dalyje nustatyti skirtingi atliktinos bausmės dydžiai, o taip pat BVK 158 straipsnio nuostatos turi prevencinę paskirtį. Šiomis nuostatomis siekiama bendrosios, ypač sunkių ir labai sunkių nusikaltimų, o taip pat jų recidyvo prevencijos, informuojant, įspėjant ir bauginant asmenis, o taip pat ir nuteistuosius, kad jie nedarytų nusikalstamų veikų. Jei būtų pritarta pareiškėjų siūlymui dėl BVK 157 straipsnio pakeitimo, kad taikant lygtinį paleidimą iš pataisos įstaigos būtų neatsižvelgiama į bausmės dydį, o taip pat lygtinis paleidimas būtų taikomas asmenims, padariusiems nusikaltimus laisvės atėmimo vietose, ši prevencinė reikšmė mažėtų. Tai neskatintų nuteistųjų bausmės atlikimo metu dorai elgtis, laikytis nustatytų pareigų ir draudimų, stropiai dirbti ir mokytis, dalyvauti socialinėje reabilitacijoje ir nedaryti nusikalstamų veikų.

Pažymėtina ir tai, kad, sprendžiant klausimą dėl lygtinio paleidimo iš pataisos įstaigos, vieni iš vertinamųjų kriterijų yra nuteistojo nusikalstamo elgesio rizika bei elgesys bausmės atlikimo metu. Jei nuteistasis arešto ar laisvės atėmimo bausmės atlikimo metu padaro tyčinį nusikaltimą, padidėja jo rizika, kad ir išėjęs iš pataisos įstaigos asmuo darys nusikalstamas veikas. Kartu tai parodo jo negatyvų požiūrį resocializaciją, vykdomą laisvės atėmimo vietoje. Todėl abejotina, kad lygtinio paleidimo iš pataisos įstaigos institutas bus pritaikytas tokiems nuteistiesiems, net ir nustačius tokią galimybę;

4) abejotina, ar patys nuteistieji yra pasirengę ankstesniam išleidimui į pagal pareiškėjų pateiktus siūlymus. Statistika rodo, kad pataisos įstaigose lengvojoje grupėje, į kurią perkeliami tik nepriekaištingai besielgiantys, aktyviai dalyvaujantys socialinės reabilitacijos priemonėse, stropiai dirbantys ir besimokantys nuteistieji, 2009–2013 m. bausmę atliko vidutiniškai apie 560 nuteistųjų. Tai sudaro 8 procentus nuo visų bausmę atliekančių nuteistųjų skaičiaus. Kad nuteistieji dar nėra pakankamai pasiruošę gyvenimui laisvėje teisėtais būdais ir priemonėmis, rodo ir tai, jog laisvės atėmimo vietose kasmet padaroma 22–25 tūkst. vidaus tvarkos nusižengimų, drausminėn atsakomybėn patraukiami 5,2–6,8 tūkst. asmenų, laikomų laisvės atėmimo vietose.

Pažymėtina ir tai, kad, priešingai, nei teigia pareiškėjai, laisvės atėmimo vietose laikomų nuteistųjų skaičius mažėja: 2012 m. liepos 1 d. laisvės atėmimo vietose buvo 8754 nuteistieji, 2013 m. sausio 1 d. – 8550, 2013 m. liepos 1 d. – 8519, 2013 m. gruodžio 1 d. –8179.


	Seimas 2014-03-25 priėmė Seimo protokolinį nutarimą atmesti peticijoje pateiktą pasiūlymą.

Šis Seimo sprendimas yra galutinis ir neskundžiamas.

	49.
	Vitold Filistovič Persiųstas Vyriausybės Peticijų komisijos


	„Už permainas vartotojų teisių apsaugoje, sprendžiant viešąsias problemas energetiniame sektoriuje“.


	Komisija 2013 -12-04 priėmė sprendimą kreipimosi   nenagrinėti, kadangi sprendimą dėl šio kreipimosi Komisija jau priėmė 2013 m.  rugsėjo 18 d. 

Rugsėjo 18 d. posėdyje Komisija nusprendė nenagrinėti Peticijų įstatymo nustatyta tvarka, nes kreipimasis neatitinka minėto įstatymo nustatytų reikalavimų, kad jame pateikti siūlymai, kuriuos pareiškėjas vadina tikslais, yra suformuluoti neaiškiai, nekonkrečiai ir yra dviprasmiški.
Pareiškėjui taip pat buvo pateikta informacija apie Lietuvos Respublikos šilumos ūkio įstatymo, Lietuvos Respublikos energetikos įstatymo, Lietuvos Respublikos viešojo administravimo įstatymo ir kitų įstatymų nuostatas, leidžiančias jau ir šiandien spręsti kreipimesi išdėstytas problemas.


	

	50. 
	Jurij Privalov

	„Dėl pensijų apskaičiavimo tvarkos koregavimo“.

     Pareiškėjas siūlo „atstatyti socialinį teisingumą ir apskaičiuojant pensijas taikyti simetrijos principą: jeigu leista nevertinti pajamų koeficiento iki 1994.01.01, turi būti leista nevertinti pajamų koeficiento ir nuo 1994.01.01, t.y. naujoje formulėje dalyvautų arba pajamų koeficientas nuo 1994.01.01, arba pajamų koeficientas iki 1994.01.01.“

„Prašau Lietuvos Respublikos Seimą priimti atitinkamą pataisą, kad pensijos nuo 2013.01.01.būtų apskaičiuojamos atsižvelgiant į mano pasiūlymą.“
	Komisija 2013-12-19 priėmė sprendimą kreipimąsi pripažinti peticija ir priimti ją nagrinėti.
Komisija 2014-03-26 nusprendė atmesti peticijoje pateiktą pasiūlymą.

Šis sprendimas buvo priimtas, atsižvelgus į Lietuvos Respublikos socialinės apsaugos ir darbo ministerijos pateiktą nuomonę ir į tai, kad peticijoje pateiktas pasiūlymas reikštų galimybę daliai asmenų skirti pensijas tik pagal pajamas, nuo kurių praktiškai nebuvo mokėtos socialinio draudimo įmokos į Lietuvos Respublikos valstybinio socialinio draudimo fondo biudžetą. Tokio siūlymo įgyvendinimas neprisidėtų prie pensijų sistemos skaidrumo (būtų vertinamos tik sovietmečiu gautos pajamos). Be to, tokia tvarka padidintų administracinę naštą tiek Valstybinio socialinio draudimo fondo valdybai, tiek ir asmenims, nes tektų ieškoti dokumentų apie sovietmečiu gautą darbo užmokestį. Kartu pažymėtina, kad vis dažniau pasitaiko atvejų, kai nepavyksta surasti dokumentų apie sovietmečiu mokėtus atlyginimus, ir tokiu atveju asmens draudžiamųjų pajamų koeficientas skaičiuojamas pagal to meto minimalų mėnesio darbo užmokestį. Taip pat svarstytina, ar toks siūlymas atitiktų Lietuvos Respublikos Konstitucinio Teismo doktriną, kad pensijų dydis negali nepriklausyti nuo sumokėtų socialinio draudimo įmokų. Siūlomas pakeitimas neleistų įvertinti asmens sumokėtų socialinio draudimo įmokų indėlio. 
Vienas iš Lietuvoje 1995 m. įgyvendintos valstybinių socialinio draudimo pensijų reformos tikslų buvo susieti apdraustųjų asmenų teisę gauti valstybinę socialinio draudimo pensiją (toliau – pensija) ir šios pensijos dydį su privalomų socialinio draudimo įmokų mokėjimu į Valstybinio socialinio draudimo fondo biudžetą, t. y., buvo pereita prie socialinio draudimo sistemos principais pagrįstos pensijų schemos: kuo ilgiau asmuo dirba ir kuo daugiau privalomų socialinio draudimo įmokų sumoka, tuo didesnės socialinio draudimo išmokos (taip pat ir pensijos) gali tikėtis vėliau. Ši bendra nuostata atsispindi Lietuvos Respublikos valstybinių socialinio draudimo pensijų įstatyme (toliau – Pensijų įstatymas) nustatytoje pensijų apskaičiavimo tvarkoje: skaičiuojant pensiją atsižvelgiama į visą asmens įgytą valstybinio socialinio pensijų draudimo stažą (toliau – stažas) ir į turėtą uždarbį, nuo kurio buvo skaičiuotos privalomos socialinio draudimo įmokos. Vėliau šią būtinybę susieti pensijos dydį su asmens mokėtomis valstybinio socialinio draudimo įmokomis pabrėžė ir Konstitucinis Teismas. 2002 m. lapkričio 25 d. nutarime Konstitucinis Teismas atkreipė dėmesį į tai, kad „lėšų, reikalingų senatvės pensijai mokėti, surinkimas ir šių pensijų skyrimas paprastai yra grindžiamas socialiniu draudimu. Socialinio draudimo įmokų mokėjimas suponuoja asmens teisę gauti atitinkamo dydžio senatvės pensiją, šis dydis negali nepriklausyti nuo sumokėtų socialinio draudimo įmokų.<...> Solidarumo principo negalima aiškinti kaip įtvirtinančio įstatymų leidėjo diskreciją reguliuoti senatvės pensijų skyrimą ir mokėjimą taip, kad senatvės pensijų dydžiai, kai senatvės pensijų sistema grindžiama socialiniu draudimu, nepriklausytų arba tik menkai priklausytų nuo to, kokio dydžio įmokos buvo mokamos sudarant materialines šių pensijų mokėjimo prielaidas. Socialinio draudimo įmokų dydžiai yra pagrindas diferencijuoti senatvės pensijų dydžius.“ Taigi ir Konstitucinio Teismo doktrinoje yra pabrėžiama, kad pensijos negali nepriklausyti nuo asmens mokėtų socialinio draudimo įmokų. 

Pareiškėjo siūlyme prašoma įteisinti nuostatą, kad apskaičiuojant pensijas būtų vertinamas tik asmens draudžiamųjų pajamų koeficientas, apskaičiuotas pagal draudžiamosioms pajamoms prilyginamas iki 1994 m. asmens gautas pajamas. Pagal nuo 2013 m. sausio 1 d. galiojančią Pensijų įstatyme nustatytą tvarką, asmuo gali pasirinkti, ar skaičiuojant pensiją vertinti tik jo draudžiamąsias pajamas, gautas po 1994 m. sausio 1 d., ar vertinti ir palankiausių 5 metų pajamas iš laikotarpio nuo 1984 m. sausio 1 d. iki 1994 m. sausio 1 d., ir visas draudžiamąsias pajamas, gautas po 1994 m. sausio 1 d. 

Atkreiptinas dėmesys į tai, kad iki 2013 m. sausio 1 d. galiojusi Pensijų įstatymo redakcija numatė, kad skaičiuojant pensiją yra vertinamos ir pajamos, gautos iki 1994 m., ir pajamos, gautos po 1994 m., be pasirinkimo galimybės. Tačiau jau nuo pat 1995 m., kai įsigaliojo Pensijų įstatymas, jame galiojo nuostata, kad nuo tam tikro laiko (nuo 2009 m. sausio 1 d.) pensijos bus apskaičiuojamos vertinant tik pajamas, gautas po 1994 m. sausio 1 d. Šios nuostatos esmė – numatyti pereinamąjį laikotarpį, kuriam pasibaigus pensijos būtų skiriamos tik pagal Valstybinio socialinio draudimo fondo valdyboje sukauptus duomenis apie už asmenį apskaičiuotas (sumokėtas) socialinio draudimo įmokas. Buvo laikomasi nuostatos, kad 15 metų (būtent toks yra minimalaus stažo senatvės pensijai skirti reikalavimas) laikotarpis po 1994 m., kai Valstybinio socialinio draudimo fondo valdyba pradėjo centralizuotai kaupti duomenis apie socialinio draudimo įmokų mokėjimą, bus pakankamas siekiant įvertinti asmens indėlį į socialinio draudimo sistemą ir jam paskirti pensiją, pagrįstą socialinio draudimo įmokomis. Pajamų laikotarpio iki 1994 m., kaip draudžiamosioms pajamoms prilyginamo laikotarpio, ilgainiui turėjo būti atsisakyta, nes šis laikotarpis buvo įteisintas asmenų teisėms iki 1995 m. išsaugoti – daugelis žmonių, kuriems pensijos turėjo būti skiriamos pagal nuo 1995 m. sausio 1 d. įsigaliojusį Pensijų įstatymą, didžiąją dalį stažo buvo įgiję dar sovietmečiu, kai Lietuvoje nebuvo valstybinio socialinio draudimo fondo ir solidarumu grindžiamos pensijų sistemos. 

Taigi pagal pirminę Pensijų įstatymo leidėjo valią pajamos, gautos iki 1994 metų, skaičiuojant pensijas ilgainiui visai nebeturėjo būti vertinamos. Tačiau atsižvelgdamas į tai, kad dalies žmonių pajamos po 1994 m. buvo nedidelės, Lietuvos Respublikos Seimas 2012 m. gruodžio 20 d. priimtame Lietuvos Respublikos valstybinių socialinio draudimo pensijų įstatymo 19, 24 ir 56 straipsnių pakeitimo įstatyme Nr. XII-91 nustatė bendrą normą, kad po 2013 m. sausio 1 d. skiriant pensijas vertinamos tik asmens pajamos, gautos po 1994 m., bet norintys gali prašyti pensiją skirti vadovaujantis iki tol galiojusia formule, t. y. vertinant ir palankiausių 5 metų pajamas iš laikotarpio nuo 1984 m. sausio 1 d. iki 1994 m. sausio 1 d., ir visas draudžiamąsias pajamas, gautas po 1994 m. sausio 1 d. Tokiu būdu buvo siekiama ir išsaugoti pensijų sistemos atitiktį konstitucinei doktrinai, kad pensijų dydžiai negali nepriklausyti nuo socialinio draudimo įmokų (kai skaičiuojant pensiją vertinamos tik pajamos, gautos po 1994 m., įvertinama 19 metų socialinio draudimo įmokų mokėjimo), ir kartu išsaugoti galimybę asmeniui pasirinkti anksčiau galiojusią pensijų apskaičiavimo tvarką, jei asmeniui tai naudinga.

	

	51.
	Audrius Narvydas
	„Dėl Lietuvos Respublikos transporto lengvatų įstatymo 8 straipsnio pakeitimo“.
      Pareiškėjas siūlo „pakeisti Lietuvos Respublikos transporto lengvatų įstatymo 8 straipsnio 5 punktą ir jį išdėstyti taip: „5) dėl važiavimo vietinio (priemiestinio) reguliaraus susisiekimo autobusais, vežančiais keleivius per gretimų savivaldybių teritorijas, - iš šių savivaldybių biudžetų solidariai pagal tarpusavio susitarimą.”

      Pareiškėjas taip pat prašo, šį kreipimąsi pripažinus peticija, perduoti jį Seimo Valstybės valdymo ir savivaldybių komitetui, kuris yra Seimo paskirtas pagrindiniu, nagrinėjant Lietuvos Respublikos transporto lengvatų 8 straipsnio pakeitimo įstatymo projektą Nr. XIP-2930, kuriame yra sprendžiama pareiškėjo keliama problema.


	Komisija 2013-12-19 priėmė sprendimą kreipimąsi pripažinti peticija ir priimti ją nagrinėti, taip pat, vadovaujantis Peticijų įstatymo 9 straipsnio 12 dalimi ir Komisijos nuostatų 20 punktu, perduoti Seimo Valstybės valdymo ir savivaldybių komitetui, kuris yra paskirtas pagrindiniu, nagrinėjant Lietuvos Respublikos transporto lengvatų 8 straipsnio pakeitimo įstatymo projektą Nr. XIP-2930, kuriame yra sprendžiama pareiškėjo peticijoje keliama problema.

 
	

	52.
	Kęstutis Vilkauskas
	„Dėl tarnybos kalėjimų departamente prie Lietuvos Respublikos teisingumo ministerijos statuto 22 straipsnio 1 dalies papildymo“
       Pareiškėjas siūlo papildyti Tarnybos kalėjimų departamente prie Lietuvos Respublikos teisingumo ministerijos statuto 22 straipsnio 1 dalį 7 punktu: 

7) atlikti kriminalinės žvalgybos funkcijas.“


	Komisija 2014-01-22, vadovaudamasi Peticijų įstatymo 9 straipsnio 3 dalies 2 ir 4 punktais, nusprendė kreipimosi  nepripažinti peticija.

Toks sprendimas buvo priimtas dėl šių motyvų:

1) Tarnybos kalėjimų departamente prie Lietuvos Respublikos teisingumo ministerijos statuto 3 straipsnio 2 dalyje yra nustatyta, kad „Kalėjimų departamentas ir jam pavaldžios įstaigos atlieka uždavinius, kurie joms yra nustatyti Bausmių vykdymo kodekse, Suėmimo vykdymo įstatyme, kituose įstatymuose ir teisės aktuose, taip pat šių įstaigų nuostatuose.

2) 2013 m. gruodžio 23 d. buvo priimtas Lietuvos Respublikos kriminalinės žvalgybos įstatymo 2, 5, 21 ir 22 straipsnių pakeitimo įstatymas Nr. XII-729, kuriame Kalėjimų departamentas jau buvo įtrauktas į sąrašą institucijų, kurios turi teisę atlikti kriminalinės žvalgybos tyrimą.

Dabar Lietuvos Respublikos kriminalinės žvalgybos įstatymo 2 straipsnio 11 dalis skelbia, kad „Kriminalinės žvalgybos pagrindinės institucijos – Finansinių nusikaltimų tyrimo tarnyba prie Lietuvos Respublikos vidaus reikalų ministerijos, Kalėjimų departamentas prie Lietuvos Respublikos teisingumo ministerijos, Muitinės departamentas prie Lietuvos Respublikos finansų ministerijos, Policijos departamentas prie Lietuvos Respublikos vidaus reikalų ministerijos, Specialiųjų tyrimų tarnyba, Vadovybės apsaugos departamentas prie Lietuvos Respublikos vidaus reikalų ministerijos, Valstybės sienos apsaugos tarnyba prie Lietuvos Respublikos vidaus reikalų ministerijos. Kriminalinės žvalgybos pagrindinių institucijų teises ir pareigas taip pat turi Antrasis operatyvinių tarnybų departamentas prie Lietuvos Respublikos krašto apsaugos ministerijos ir Valstybės saugumo departamentas, kai jų padaliniai atlieka kriminalinės žvalgybos tyrimą šio įstatymo nustatytais pagrindais ir tvarka.“

Taigi pareiškėjo siūlymas jau yra įgyvendintas.


	

	53.
	Kęstutis Vilkauskas
	„Dėl Lietuvos Respublikos prokuratūros įstatymo 2 straipsnio papildymo“.
     Pareiškėjas siūlo papildyti Lietuvos Respublikos prokuratūros įstatymo 2 straipsnio 2 dalį 12 punktu: 

12) atlieka kriminalinės žvalgybos funkcijas.

	Komisija 2014-01-22, vadovaudamasi Peticijų įstatymo 4 straipsnio 1 dalimi, nusprendė kreipimosi nenagrinėti Peticijų įstatymo nustatyta tvarka, nes jis neatitinka šiame įstatymo nustatytų reikalavimų – neaiškiai išdėstytas siūlymas.


	


